P9_TA(2021)0084

Ευρωπαϊκό Εξάμηνο: απασχόληση και κοινωνικές πτυχές στην ετήσια στρατηγική για τη βιώσιμη ανάπτυξη 2021

Ψήφισμα του Ευρωπαϊκού Κοινοβουλίου της 11ης Μαρτίου 2021 σχετικά με το Ευρωπαϊκό Εξάμηνο για τον συντονισμό των οικονομικών πολιτικών: απασχόληση και κοινωνικές πτυχές στην ετήσια στρατηγική για τη βιώσιμη ανάπτυξη 2021 (2020/2244(INI))

(2021/C 474/10)

Το Ευρωπαϊκό Κοινοβούλιο,

— έχοντας υπόψη την ανακοίνωση της Επιτροπής, της 17ης Σεπτεμβρίου 2020, σχετικά με την ετήσια στρατηγική για τη βιώσιμη ανάπτυξη 2021 (COM(2020)0575),

— έχοντας υπόψη την πρόταση της Επιτροπής, της 18ης Νοεμβρίου 2020, για μια κοινή έκθεση για την απασχόληση από την Επιτροπή και το Συμβούλιο (COM(2020)0744),

— έχοντας υπόψη τις οικονομικές προοπτικές του Οργανισμού Οικονομικής Συνεργασίας και Ανάπτυξης (ΟΟΣΑ), τόμος 2020, τεύχος 2, της 1ης Δεκεμβρίου 2020,

— έχοντας υπόψη την παγκόσμια έκθεση για τους μισθούς 2020-21 της Διεθνούς Οργάνωσης Εργασίας (ΔΟΕ), της 2ας Δεκεμβρίου 2020, σχετικά με τους μισθούς και τους κατώτατους μισθούς κατά την πανδημία COVID-19, και τους Παρατηρητές της ΔΟΕ για την COVID-19 και τον κόσμο της εργασίας,

— έχοντας υπόψη το ψήφισμά του της 19ης Ιανουαρίου 2017 σχετικά με έναν Ευρωπαϊκό Πυλώνα Κοινωνικών Δικαιωμάτων (1),

— έχοντας υπόψη την ανακοίνωση της Επιτροπής, της 14ης Ιανουαρίου 2020, με τίτλο «Μια ισχυρή κοινωνική Ευρώπη για δίκαιες μεταβάσεις» (COM(2020)0014),

— έχοντας υπόψη το θεματολόγιο των Ηνωμένων Εθνών για τη βιώσιμη ανάπτυξη με ορίζοντα το 2030,

— έχοντας υπόψη τους Στόχους Βιώσιμης Ανάπτυξης του ΟΗΕ (ΣΒΑ του ΟΗΕ), και ειδικότερα τους στόχους 1, 3, 4, 5, 8, 10 και 13,

— έχοντας υπόψη την ανακοίνωση της Επιτροπής, της 11ης Δεκεμβρίου 2019, σχετικά με την Ευρωπαϊκή Πράσινη Συμφωνία (COM(2019)0640),

— έχοντας υπόψη την ανακοίνωση της Επιτροπής, της 27ης Μαΐου 2020, με τίτλο «Η ώρα της Ευρώπης: ανασύνταξη και προετοιμασία για την επόμενη γενιά» (COM(2020)0456),

— έχοντας υπόψη τον Μηχανισμό Ανάκαμψης και Ανθεκτικότητας,

— έχοντας υπόψη την ανακοίνωση της Επιτροπής, της 27ης Μαΐου 2020, με τίτλο «Ο προϋπολογισμός της ΕΕ τροφοδοτεί το σχέδιο ανάκαμψης για την Ευρώπη» (COM(2020)0442),

— έχοντας υπόψη το ψήφισμά του της 16ης Νοεμβρίου 2017 σχετικά με την καταπολέμηση των ανισοτήτων ως μοχλό για την ενίσχυση της δημιουργίας θέσεων εργασίας και της ανάπτυξης (2),

— έχοντας υπόψη την ανακοίνωση της Επιτροπής, της 27ης Μαΐου 2020, με τίτλο «Προσαρμοσμένο πρόγραμμα εργασίας της Επιτροπής για το 2020» (COM(2020)0440),

— έχοντας υπόψη την πρόταση της Επιτροπής, της 28ης Μαΐου 2020, σχετικά με την έκδοση κανονισμού του Συμβουλίου για τη θέσπιση Μέσου Ανάκαμψης της Ευρωπαϊκής Ένωσης για τη στήριξη της ανάκαμψης μετά την πανδημία COVID-19 (COM(2020)0441),

— έχοντας υπόψη την ανακοίνωση της Επιτροπής, της 1ης Ιουλίου 2020, με τίτλο «Ευρωπαϊκό Θεματολόγιο δεξιοτήτων για βιώσιμη ανταγωνιστικότητα, κοινωνική δικαιοσύνη και ανθεκτικότητα» (COM(2020)0274),

— έχοντας υπόψη την ανακοίνωση της Επιτροπής, της 19ης Φεβρουαρίου 2020, με τίτλο «Διαμόρφωση του ψηφιακού μέλλοντος της Ευρώπης» (COM(2020)0067),

— έχοντας υπόψη το έγγραφο εργασίας των υπηρεσιών της Επιτροπής, της 1ης Ιουλίου 2020, που συνοδεύει την πρόταση σύστασης του Συμβουλίου με τίτλο «A Bridge to Jobs — reinforcing the Youth Guarantee» (Γέφυρα προς την απασχόληση — ενίσχυση των εγγυήσεων για τη νεολαία) (SWD(2020)0124),

— έχοντας υπόψη τη θέση του της 10ης Ιουλίου 2020 σχετικά με την πρόταση απόφασης του Συμβουλίου όσον αφορά τις κατευθυντήριες γραμμές για τις πολιτικές απασχόλησης των κρατών μελών (3),

— έχοντας υπόψη τη θέση του της 8ης Ιουλίου 2020 σχετικά με την πρόταση κανονισμού του Ευρωπαϊκού Κοινοβουλίου και του Συμβουλίου για την τροποποίηση του κανονισμού (ΕΕ) αριθ. 1303/2013 όσον αφορά τους πόρους του ειδικού κονδυλίου για την πρωτοβουλία για την απασχόληση των νέων (4),

— έχοντας υπόψη τις Ευρωπαϊκές Οικονομικές Προβλέψεις: Άνοιξη 2020, που δημοσίευσε η Επιτροπή στις 6 Μαΐου 2020,

— έχοντας υπόψη τη γνωμοδότηση της Ευρωπαϊκής Οικονομικής και Κοινωνικής Επιτροπής, της 18ης Σεπτεμβρίου 2020, με θέμα «Αξιοπρεπείς κατώτατοι μισθοί σε ολόκληρη την Ευρώπη» (5),

— έχοντας υπόψη τη γνωμοδότηση της Ευρωπαϊκής Οικονομικής και Κοινωνικής Επιτροπής, της 16ης Ιουλίου 2020, με θέμα «Σχέδιο ανάκαμψης για την Ευρώπη και πολυετές δημοσιονομικό πλαίσιο της περιόδου 2021-2027» (6),

— έχοντας υπόψη τη γνωμοδότηση της Ευρωπαϊκής Οικονομικής και Κοινωνικής Επιτροπής, της 11ης Δεκεμβρίου 2019, με τίτλο «Κοινά ελάχιστα πρότυπα στον τομέα της ασφάλισης ανεργίας στα κράτη μέλη της ΕΕ — ένα συγκεκριμένο μέτρο για την αποτελεσματική εφαρμογή του Ευρωπαϊκού Πυλώνα Κοινωνικών Δικαιωμάτων» (7),

— έχοντας υπόψη τη μελέτη του Ευρωπαϊκού Ιδρύματος για τη Βελτίωση των Συνθηκών Διαβίωσης και Εργασίας (Eurofound), της 24ης Ιουνίου 2020, με τίτλο «COVID-19: Policy responses across Europe» (COVID-19: Απαντήσεις πολιτικής σε όλη την Ευρώπη),

— έχοντας υπόψη τις πολιτικές κατευθυντήριες γραμμές για την επόμενη Ευρωπαϊκή Επιτροπή 2019-2024 με θέμα «Μια Ένωση που επιδιώκει περισσότερα», τις οποίες παρουσίασε η Πρόεδρος της Επιτροπής Ursula von der Leyen στις 9 Οκτωβρίου 2019,

— έχοντας υπόψη τον Ευρωπαϊκό Πυλώνα Κοινωνικών Δικαιωμάτων (EPSR) που διακηρύχθηκε από το Συμβούλιο, την Επιτροπή και το Κοινοβούλιο στις 17 Νοεμβρίου 2017,

— έχοντας υπόψη την ανακοίνωση της Επιτροπής, της 10ης Μαρτίου 2020, με τίτλο «Μια νέα βιομηχανική στρατηγική για την Ευρώπη» (COM(2020)0102),

— έχοντας υπόψη τη μελέτη του ΟΟΣΑ, της 15ης Ιουνίου 2018, με τίτλο «A Broken Social Elevator? How to Promote Social Mobility» (Χαλασμένος κοινωνικός ανελκυστήρας; Πώς θα προαχθεί η κοινωνική κινητικότητα),

— έχοντας υπόψη την οδηγία (ΕΕ) 2019/1158 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, σχετικά με την ισορροπία μεταξύ επαγγελματικής και ιδιωτικής ζωής για τους γονείς και τους φροντιστές και την κατάργηση της οδηγίας 2010/18/ΕΕ του Συμβουλίου (8),

— έχοντας υπόψη το ψήφισμά του της 26ης Μαΐου 2016 σχετικά με τη φτώχεια: η διάσταση του φύλου (9),

— έχοντας υπόψη τη γνωμοδότηση της Ευρωπαϊκής Οικονομικής και Κοινωνικής Επιτροπής, της 19ης Σεπτεμβρίου 2018, για το ψηφιακό χάσμα μεταξύ των φύλων (10),

— έχοντας υπόψη την έκτη «European Working Conditions Survey» (Έρευνα για τις συνθήκες εργασίας) του Eurofound — Έκθεση επισκόπησης (επικαιροποίηση 2017),

— έχοντας υπόψη την κοινή έκθεση της Επιτροπής και του Eurofound με τίτλο «How computerisation is transforming jobs: evidence from Eurofound’s European Working Conditions Survey» (Πώς η μηχανοργάνωση μετασχηματίζει τις θέσεις εργασίας: στοιχεία από την ευρωπαϊκή έρευνα του Eurofound για τις συνθήκες εργασίας), που δημοσιεύτηκε το 2019,

— έχοντας υπόψη τη μελέτη της Μονάδας Διερεύνησης Επιστημονικών Προοπτικών (STOA) της Υπηρεσίας Έρευνας του Ευρωπαϊκού Κοινοβουλίου (EPRS), της 31ης Μαρτίου 2020, με τίτλο «Rethinking education in the digital age» (Ανασχεδιασμός της εκπαίδευσης στην ψηφιακή εποχή),

— έχοντας υπόψη το ψήφισμά του της 15ης Νοεμβρίου 2018 σχετικά με τις υπηρεσίες φροντίδας στην ΕΕ για τη βελτίωση της ισότητας των φύλων (11),

— έχοντας υπόψη την ανακοίνωση της Επιτροπής, της 2ας Ιουνίου 2016, με τίτλο «Ευρωπαϊκή ατζέντα για μια συνεργατική οικονομία» (COM(2016)0356),

— έχοντας υπόψη το ψήφισμά του της 11ης Σεπτεμβρίου 2018 σχετικά με οδούς επανένταξης εργαζομένων στην ποιοτική απασχόληση μετά την ανάρρωσή τους από τραυματισμό και ασθένεια (12),

— έχοντας υπόψη τη συζήτηση με εκπροσώπους των εθνικών κοινοβουλίων σχετικά με τις προτεραιότητες του Ευρωπαϊκού Εξαμήνου για το 2021,

— έχοντας υπόψη το ψήφισμά του της 17ης Δεκεμβρίου 2020 σχετικά με μία ισχυρή κοινωνική Ευρώπη για δίκαιες μεταβάσεις (13),

— έχοντας υπόψη την κοινή έκθεση της Επιτροπής και του ΟΟΣΑ, της 19ης Νοεμβρίου 2020, με τίτλο «Health at a Glance: Europe 2020 — State of Health in the EU cycle» (Η υγεία με μια ματιά: Ευρώπη 2020 — Η κατάσταση της υγείας στον κύκλο της ΕΕ),

— έχοντας υπόψη το έγγραφο εργασίας των υπηρεσιών της Επιτροπής, της 20ής Φεβρουαρίου 2013, με τίτλο «Επενδύσεις στον τομέα της υγείας» (SWD(2013)0043),

— έχοντας υπόψη την ανακοίνωση της Επιτροπής, της 4ης Απριλίου 2014, για αποτελεσματικά, προσβάσιμα και ανθεκτικά συστήματα υγείας (COM(2014)0215),

— έχοντας υπόψη τη γνώμη της ομάδας των εμπειρογνωμόνων της Επιτροπής σχετικά με τους αποτελεσματικούς τρόπους επένδυσης στην υγεία, της 25ης Νοεμβρίου 2020, όσον αφορά την οργάνωση ανθεκτικής υγείας και κοινωνικής μέριμνας μετά την πανδημία COVID-19,

— έχοντας υπόψη τα συμπεράσματα του Συμβουλίου, της 17ης Οκτωβρίου 2019, σχετικά με την οικονομία της ευημερίας,

— έχοντας υπόψη το άρθρο 54 του Κανονισμού του,

— έχοντας υπόψη τις γνωμοδοτήσεις της Επιτροπής Προϋπολογισμών και της Επιτροπής Πολιτισμού και Παιδείας,

— έχοντας υπόψη την έκθεση της Επιτροπής Απασχόλησης και Κοινωνικών Υποθέσεων (A9-0026/2021),

Α. λαμβάνοντας υπόψη ότι, σύμφωνα με την πρώτη εκτίμηση της Eurostat για την ετήσια ανάπτυξη για το 2020 (14), το ΑΕγχΠ μειώθηκε κατά 6,8 % στη ζώνη του ευρώ και κατά 6,4 % στην ΕΕ· λαμβάνοντας υπόψη ότι, σύμφωνα με τις Ευρωπαϊκές Οικονομικές Προβλέψεις της Επιτροπής τον χειμώνα του 2020, το ΑΕγχΠ της ΕΕ θα αυξηθεί οριακά κατά 1,4 % το 2021 και το ΑΕγχΠ της ευρωζώνης θα αυξηθεί κατά 1,2 %, με την παραγωγή της ευρωπαϊκής οικονομίας να επανέρχεται μετά βίας στα προ της πανδημίας επίπεδα το 2022· λαμβάνοντας, ωστόσο, υπόψη ότι η αύξηση της ιδιωτικής κατανάλωσης προβλέπεται να είναι περιορισμένη το 2022, κυρίως λόγω της παρατεταμένης αβεβαιότητας σχετικά με τις προοπτικές απασχόλησης και εισοδήματος, οι οποίες είναι πιθανό να διατηρήσουν σε υψηλό επίπεδο τις προληπτικές αποταμιεύσεις· λαμβάνοντας υπόψη ότι, από την άλλη πλευρά, οι κεφαλαιουχικές δαπάνες αναμένεται να επωφεληθούν από τις εξαιρετικά ευνοϊκές νομισματικές πολιτικές, τις αυξημένες δημόσιες επενδύσεις και τα στοχοθετημένα κυβερνητικά προγράμματα στήριξης για τις επιχειρήσεις· λαμβάνοντας υπόψη ότι η ετήσια στρατηγική για τη βιώσιμη ανάπτυξη δεν εξέτασε το σενάριο ενός τρίτου ή περαιτέρω πανδημικών κυμάτων της νόσου COVID-19, τα οποία ενδέχεται να επιτείνουν έτι περαιτέρω τις τρέχουσες συνθήκες της οικονομικής και κοινωνικής κρίσης·

Β. λαμβάνοντας υπόψη ότι, σε ορισμένα κράτη μέλη, τα κονδύλια και τα προγράμματα της ΕΕ που προβλέπονται στο πολυετές δημοσιονομικό πλαίσιο (ΠΔΠ) 2014-2020 δεν έχουν ακόμη υλοποιηθεί πλήρως· λαμβάνοντας υπόψη ότι η χρηματοδότηση του μέσου ανάκαμψης Next Generation EU (NGEU), ιδίως του Μηχανισμού Ανάκαμψης και Ανθεκτικότητας (ΜΑΑ), θα είναι διαθέσιμη μόνο μετά την επικύρωση της απόφασης (ΕΕ, Ευρατόμ) 2020/2053 του Συμβουλίου (15) από τα κράτη μέλη·

Γ. λαμβάνοντας υπόψη ότι τα θεσμικά όργανα της ΕΕ έχουν επανειλημμένως αναγνωρίσει την ανάγκη δράσεων για την αντιμετώπιση και την καταπολέμηση των ανισοτήτων στον τομέα της υγείας και για την προστασία της υγείας των ανθρώπων κατά τη διάρκεια της τρέχουσας οικονομικής ύφεσης (16)·

Δ. λαμβάνοντας υπόψη ότι η πανδημία της νόσου COVID-19 έχει αντιστρέψει τη θετική τάση του ποσοστού απασχόλησης των τελευταίων έξι ετών στην ΕΕ των 27, με αποτέλεσμα να έχει μειωθεί ο αριθμός των ατόμων που εργάζονται κατά περίπου 6,1 εκατομμύρια το δεύτερο τρίμηνο του 2020 και να προβλέπεται μείωση κατά 4,5 % για ολόκληρο το 2020 (17)· λαμβάνοντας υπόψη ότι, σύμφωνα με τη Eurostat, το 2019, πριν από την πανδημία, το 8,5 % του πληθυσμού της ΕΕ ηλικίας κάτω των 60 ετών ζούσε σε νοικοκυριά στα οποία οι ενήλικες είχαν εργαστεί λιγότερο από το 20 % των μέγιστων εβδομαδιαίων ωρών εργασίας κατά τη διάρκεια του προηγούμενου έτους και αντιμετώπιζαν ανησυχητικές καταστάσεις φτώχειας στην εργασία (18)· λαμβάνοντας υπόψη ότι η επισφαλής απασχόληση εξακολουθεί να αποτελεί σημαντική ανησυχία που επηρεάζει αρνητικά τις αγορές εργασίας· λαμβάνοντας υπόψη ότι οι εργαζόμενοι που παραμένουν απασχολούμενοι αντιμετωπίζουν σημαντική μείωση των ωρών εργασίας και, κατά συνέπεια, απώλεια εισοδήματος, και ότι η εξέλιξη αυτή έχει τον μεγαλύτερο αντίκτυπο στους εργαζόμενους που ανήκουν σε ευάλωτες ομάδες· λαμβάνοντας υπόψη ότι προκαλεί ιδιαίτερη ανησυχία το γεγονός ότι, βάσει επικείμενης έκθεσης του Eurofound, η μείωση του αριθμού των θέσεων απασχόλησης στην ΕΕ των 27 κατά το πρώτο κύμα της πανδημίας φαίνεται ότι προκλήθηκε από τη μεγαλύτερη μετάβαση στην έλλειψη δραστηριότητας παρά στην ανεργία, καθώς και στην απορρέουσα αποδυνάμωση των δεσμών με την αγορά εργασίας (19)·

Ε. λαμβάνοντας υπόψη ότι ο μέσος αριθμός των δεδουλευμένων ωρών αναμένεται να αυξηθεί ταχύτερα από την απασχόληση σε όρους αριθμού εργαζομένων και ότι η απασχόληση ενδέχεται επίσης να σημειώσει περαιτέρω πτώση σε περίπτωση τερματισμού των συστημάτων μειωμένου ωραρίου εργασίας· λαμβάνοντας υπόψη ότι η ανακατανομή των εργαζομένων είναι συνήθως χρονοβόρα διαδικασία και ότι, ως εκ τούτου, πρέπει να αναμένεται ελαφρά πτώση της απασχόλησης το 2021· λαμβάνοντας υπόψη ότι, παρά την αναμενόμενη οικονομική ανάκαμψη το επόμενο έτος, το ποσοστό ανεργίας της ΕΕ αναμένεται να αυξηθεί περαιτέρω, από 7,7 % το 2020 σε 8,6 % το 2021, και αναμένεται να μειωθεί το 2022 σε 8,0 %, ενώ οι διαφορές μεταξύ των κρατών μελών θα συνεχιστούν (20)·

ΣΤ. λαμβάνοντας υπόψη ότι θα πρέπει να επικροτηθούν επενδύσεις που μπορούν να βελτιώσουν τη συνολική παραγωγικότητα των συντελεστών παραγωγής, δεδομένων των ανάμεικτων αποτελεσμάτων που έχουν επιτευχθεί έως σήμερα, συμπεριλαμβανομένου του προ της πανδημίας αργού ρυθμού οικονομικής ανάκαμψης και της αύξησης της επισφαλούς απασχόλησης· λαμβάνοντας υπόψη ότι η συνεχιζόμενη διπλή μετάβαση, η πράσινη και η ψηφιακή, θα έχει σημαντικές, αλλά διαφορετικές, επιπτώσεις στην απασχόληση ανά τομέα, περιοχή και τύπο εργαζομένου· λαμβάνοντας υπόψη ότι από τις εξελίξεις αυτές θα προκύψουν νέες ευκαιρίες καθώς και σημαντικές κοινωνικοοικονομικές προκλήσεις, σε πολλές περιφέρειες και βιομηχανικούς κλάδους· λαμβάνοντας υπόψη ότι η ΕΕ χρειάζεται μια κοινή στρατηγική στήριξης των εργαζομένων και των επιχειρήσεων, προκειμένου να διασφαλιστεί ότι κανείς δεν θα μείνει στο περιθώριο· λαμβάνοντας υπόψη ότι η κρίση της νόσου COVID-19 επιτάχυνε αυτές τις επιπτώσεις, ιδίως στις τάσεις των αγορών εργασίας, και ότι πιθανότατα θα επηρεάσει επίσης τη ζήτηση εκπαίδευσης, κατάρτισης και αναβάθμισης των δεξιοτήτων· λαμβάνοντας υπόψη ότι η πανδημία της νόσου COVID-19 προκάλεσε σημαντικές αλλαγές στις πρακτικές της αγοράς εργασίας, με πάνω από το ένα τρίτο των εργαζομένων της ΕΕ να καλείται να εργαστεί από το σπίτι (21)· λαμβάνοντας υπόψη ότι η αποσύνδεση από την εργασία θα πρέπει να αποτελεί βασική αρχή που θα επιτρέπει στους εργαζόμενους να μην εκτελούν εργασιακά καθήκοντα και να μην προβαίνουν σε ηλεκτρονικές επικοινωνίες εκτός των ωρών εργασίας χωρίς να αντιμετωπίζουν επιπτώσεις, εις τρόπον ώστε να υπάρχει κατάλληλη ισορροπία μεταξύ επαγγελματικής και προσωπικής ζωής·

Ζ. λαμβάνοντας υπόψη ότι, πριν ενσκήψει η COVID-19, αν και υπήρχαν διαφορές μεταξύ των κρατών μελών, η περιγραφή των οικονομικών τάσεων στις ετήσιες επισκοπήσεις του Ευρωπαϊκού Εξαμήνου ήταν εν γένει θετική· λαμβάνοντας υπόψη ότι, σύμφωνα με στοιχεία, δυσεπίλυτες και διευρυνόμενες ανισότητες εξακολουθούν να υπάρχουν μεταξύ ατόμων, μεταξύ κρατών και περιφερειών αλλά και στο εσωτερικό αυτών· λαμβάνοντας υπόψη ότι το γεγονός αυτό οδηγεί σε πολλαπλές αποκλίσεις που πρέπει να αντιμετωπιστούν με μια διατομεακή προσέγγιση, προκειμένου να διασφαλιστεί η ισότητα ευκαιριών και μια αξιοπρεπής διαβίωση για όλες τις ομάδες· λαμβάνοντας υπόψη ότι, ενώ ορισμένες περιοχές που αντιμετωπίζουν περισσότερες προκλήσεις ως προς την απαλλαγή τους από τις ανθρακούχες εκπομπές θα λάβουν στοχευμένη οικονομική στήριξη, π.χ. από το Ταμείο Δίκαιης Μετάβασης, άλλες, οι οποίες είναι υπερβολικά εξαρτημένες από τον τουρισμό και τις συναφείς υπηρεσίες, δεν είναι επιλέξιμες για τη λήψη ειδικών κονδυλίων μετάβασης, μολονότι ορισμένες από αυτές παρουσιάζουν τα υψηλότερα ποσοστά ανεργίας· λαμβάνοντας υπόψη ότι η σχετική με την COVID-19 στήριξη που παρέχεται σε εργαζομένους και επιχειρήσεις ποικίλλει σημαντικά μεταξύ των κρατών μελών· λαμβάνοντας υπόψη ότι οι παγκόσμιες προκλήσεις όπως η ψηφιοποίηση και η καταπολέμηση της κλιματικής αλλαγής θα συνεχιστούν, ανεξάρτητα από την κρίση COVID-19, και απαιτούν μια δίκαιη μετάβαση, ώστε να μην μείνει κανένας στο περιθώριο·

Η. λαμβάνοντας υπόψη ότι η κρίση που προκάλεσε η COVID-19 έχει οδηγήσει σε επιδείνωση της μισθολογικής ανισότητας ανά τον κόσμο, την οποία μόνο εν μέρει αντισταθμίζουν οι κρατικές επιδοτήσεις και οι πολιτικές κατώτατων μισθών, με συνέπεια να υπάρχουν σοβαρές καταστάσεις επισφάλειας και έλλειψης προστασίας· λαμβάνοντας υπόψη ότι οι χαμηλόμισθοι εργαζόμενοι, οι οποίοι είναι σε δυσανάλογο βαθμό γυναίκες και νέοι, πλήττονται περισσότερο από τις κοινωνικοοικονομικές συνέπειες της κρίσης και την επακόλουθη αύξηση των ανισοτήτων, ενώ η σταθερότητα της ισορροπίας μεταξύ επαγγελματικής και προσωπικής ζωής βρίσκεται ήδη υπό αμφισβήτηση·

Θ. λαμβάνοντας υπόψη ότι τα συστήματα κοινωνικής προστασίας ποικίλλουν μεταξύ των κρατών μελών και βρίσκονται υπό σοβαρή πίεση προκειμένου να μετριάσουν τις κοινωνικές επιπτώσεις της κρίσης και να εξασφαλίσουν για όλους αξιοπρεπείς συνθήκες διαβίωσης και πρόσβαση σε βασικές υπηρεσίες όπως η υγεία, η εκπαίδευση και η στέγαση· λαμβάνοντας υπόψη ότι το κόστος στέγασης και παιδικής μέριμνας μπορεί να υποχρεώσει τα νοικοκυριά να περιέλθουν σε καθεστώς φτώχειας, και ότι είναι σημαντικό το κόστος αυτό να συνεκτιμάται κατά τη μέτρηση της φτώχειας των εργαζομένων και την επιδίωξη ενσωμάτωσης του κόστους στέγασης στους τυποποιημένους δείκτες κοινωνικής αναφοράς· λαμβάνοντας υπόψη ότι το 2018 το 9,6 % του πληθυσμού της ΕΕ των 27 ζούσε σε νοικοκυριά που ξόδευαν 40 % ή μεγαλύτερο ποσοστό του ισοδύναμου διαθέσιμου εισοδήματος τους για στέγαση, αν και καταγράφηκαν σημαντικές διαφορές μεταξύ των κρατών μελών· λαμβάνοντας υπόψη ότι η φτώχεια των εργαζομένων στην ΕΕ σημειώνει αύξηση μετά την οικονομική και χρηματοπιστωτική κρίση του 2008 και εκτιμάται ότι το 10 % των εργαζομένων της ΕΕ αντιμετωπίζει τον κίνδυνο φτώχειας (22)·

Ι. λαμβάνοντας υπόψη ότι το ποσοστό ανεργίας των νέων έχει αυξηθεί λόγω της κρίσης COVID-19, φθάνοντας στο 17,1 % τον Σεπτέμβριο του 2020, και αναμένεται να εξακολουθήσει να αυξάνεται· λαμβάνοντας υπόψη ότι το 11,6 % των νέων ηλικίας μεταξύ 15 και 24 ετών βρίσκονται εκτός εκπαίδευσης, απασχόλησης ή κατάρτισης (ΕΕΑΚ)· λαμβάνοντας υπόψη ότι η κρίση COVID-19 επηρέασε την πρόσβαση στην εκπαίδευση για μειονεκτούσες κοινωνικές ομάδες, όπως οι μόνοι γονείς, οι χαμηλόμισθοι και οι πολύτεκνες οικογένειες, που πασχίζουν προκειμένου να έχουν πρόσβαση ή να ανταποκριθούν οικονομικά σε ψηφιακό εκπαιδευτικό εξοπλισμό για τα παιδιά τους· λαμβάνοντας υπόψη ότι οι διευρυνόμενες ανισότητες μεταξύ των γενεών επηρεάζουν τη βιωσιμότητα του συστήματος πρόνοιας, καθώς και τη «δημοκρατική υγεία» μας· λαμβάνοντας υπόψη ότι οι οικονομικές επιπτώσεις θα έχουν μακροπρόθεσμη αρνητική επίδραση στην απασχόληση των νέων και ότι οι νέοι ενδέχεται να αντιμετωπίσουν λιγότερες και/ή ποιοτικά χαμηλότερες ευκαιρίες και κακές συνθήκες εργασίας·

ΙΑ. λαμβάνοντας υπόψη ότι οι γυναίκες είναι ιδιαίτερα ευάλωτες στις αλλαγές που συμβαίνουν στην αγορά εργασίας εξαιτίας των καθηκόντων κοινωνικής πρόνοιας και της άνισης κατανομής της άμισθης οικιακής εργασίας και παροχής φροντίδας, των διακρίσεων λόγω εγκυμοσύνης και μητρότητας, του επαγγελματικού διαχωρισμού και της πιο επισφαλούς φύσης της απασχόλησής τους· λαμβάνοντας υπόψη ότι μια διατομεακή αξιολόγηση δείχνει ότι οι γυναίκες που ανήκουν σε ευάλωτες ομάδες, όπως είναι οι νεαρές γυναίκες με παιδιά και ιδιαίτερα οι ανύπαντρες μητέρες, οι γυναίκες Ρομά, οι γυναίκες με αναπηρίες ή οι μετανάστριες, είναι πιθανότερο να βρεθούν σε χειρότερη θέση (23)·

ΙΒ. λαμβάνοντας υπόψη ότι το χάσμα μεταξύ των φύλων όσον αφορά την απασχόληση (11,4 %), τους μισθούς (14 %) και τις συντάξεις (30 %) παραμένει απαράδεκτα υψηλό· λαμβάνοντας υπόψη ότι η γεφύρωση του χάσματος μεταξύ των φύλων όσον αφορά την απασχόληση αποτελεί κοινωνική και οικονομική επιταγή, λόγω των επιπτώσεων που έχει στη ζωή των γυναικών, συμπεριλαμβανομένης της οικονομικής ασφάλειας και της ποιότητας ζωής τους, και του συνεχιζόμενου οικονομικού του κόστους, το οποίο το 2018 ανήλθε σε περίπου 320 δισεκατομμύρια EUR (2,4 % του ΑΕγχΠ της ΕΕ) (24)· λαμβάνοντας υπόψη ότι η βελτίωση των ευκαιριών απασχόλησης για τις γυναίκες, η εξασφάλιση ίσης αμοιβής, η διευκόλυνση της εξεύρεσης μιας καλής ισορροπίας μεταξύ επαγγελματικής και προσωπικής ζωής και ο κατάλληλος συνυπολογισμός των περιόδων ανατροφής των παιδιών στα συνταξιοδοτικά συστήματα, μεταξύ άλλων και για τους άνδρες, έχουν ζωτική σημασία για τη βιώσιμη κοινωνική και οικονομική μεγέθυνση και ανάπτυξη και για τη μακροπρόθεσμη δημοσιονομική βιωσιμότητα στην ΕΕ·

ΙΓ. λαμβάνοντας υπόψη ότι τα άτομα που είναι περιθωριοποιημένα ή υποφέρουν από κοινωνικό αποκλεισμό και φτώχεια αντιμετωπίζουν ιδιαίτερες προκλήσεις λόγω της πανδημίας COVID-19 και λαμβάνοντας υπόψη ότι οι αλλαγές στην αγορά εργασίας που προκαλούνται από αυτήν έχουν επηρεάσει δυσανάλογα τα άτομα αυτά· λαμβάνοντας υπόψη ότι ο πληθυσμός των Ρομά της ΕΕ εξακολουθεί να αντιμετωπίζει ορισμένους από τους χειρότερους κοινωνικοοικονομικούς δείκτες, καθώς πάνω από το 80 % αντιμετωπίζει τη φτώχεια και τον κοινωνικό αποκλεισμό και μόνο το 43 % βρίσκεται σε αμειβόμενη απασχόληση, ενώ παρουσιάζουν και δυσανάλογα υψηλά ποσοστά ΕΕΑΚ· λαμβάνοντας υπόψη ότι οι Ρομά έχουν πληγεί σοβαρά από την κρίση COVID-19, ιδίως όσον αφορά την πρόσβαση στην εκπαίδευση και την κατάρτιση·

ΙΔ. λαμβάνοντας υπόψη ότι τα άτομα με αναπηρίες αντιμετωπίζουν ακόμη πιο περιορισμένη πρόσβαση σε υπηρεσίες λόγω της πανδημίας· λαμβάνοντας υπόψη ότι το ψηφιακό χάσμα — συμπεριλαμβανομένων της ψηφιακής φτώχειας, του χαμηλού ψηφιακού γραμματισμού και των δυσκολιών στον καθολικό σχεδιασμό — αυξάνει τα προσκόμματα στα κοινωνικά δικαιώματα των ατόμων με αναπηρία· λαμβάνοντας υπόψη ότι τα στοιχεία που έχει συγκεντρώσει ο Οργανισμός Θεμελιωδών Δικαιωμάτων της Ευρωπαϊκής Ένωσης κατέδειξαν τα σημαντικά εμπόδια στην πρόσβαση των παιδιών με αναπηρίες στην εκπαίδευση (25)·

ΙΕ. λαμβάνοντας υπόψη ότι η ανεργία μεταξύ των προσωρινά απασχολουμένων αυξήθηκε κατά τη διάρκεια της πανδημίας COVID-19· λαμβάνοντας υπόψη ότι ένας στους πέντε εργαζομένους στην ΕΕ έχει κακής ποιότητας θέση εργασίας· λαμβάνοντας υπόψη ότι, κατά την επόμενη δεκαετία, η πόλωση της απασχόλησης και οι μη τυποποιημένες μορφές απασχόλησης αναμένεται να αυξηθούν περισσότερο, ενώ θα δημιουργηθούν περισσότερες θέσεις εργασίας στα υψηλότερα και χαμηλότερα επίπεδα του φάσματος δεξιοτήτων (26)· λαμβάνοντας υπόψη ότι η τεχνολογική αλλαγή και η χρήση της τεχνητής νοημοσύνης μπορεί να αλλάξουν σημαντικά την αγορά εργασίας· λαμβάνοντας υπόψη ότι αυτό ενδέχεται να οδηγήσει σε περαιτέρω ανισότητες στις αποδοχές· λαμβάνοντας υπόψη ότι η ζήτηση εργασίας ήταν σταθερά ασθενέστερη στο μέσον της κατανομής μισθών-εργασίας, ιδίως κατά την περίοδο ύφεσης και συρρίκνωσης της απασχόλησης μεταξύ 2008 και 2013 (27)· λαμβάνοντας υπόψη ότι αυτή η τάση είναι πιθανόν να ενισχυθεί περαιτέρω λόγω της πανδημίας· λαμβάνοντας υπόψη ότι οι θέσεις εργασίας χαμηλής ειδίκευσης θα είναι πάντα απαραίτητες για τις κοινωνίες και πρέπει να συνοδεύονται από αξιοπρεπείς αποδοχές και συνθήκες εργασίας· λαμβάνοντας υπόψη ότι η αγορά εργασίας βρίσκεται αντιμέτωπη με μια ταχεία στροφή προς ένα πιο οικολογικό και ψηφιακό περιβάλλον, δημιουργώντας θέσεις εργασίας που απαιτούν επικαιροποιημένες δεξιότητες, και λαμβάνοντας υπόψη ότι υπάρχει εξαιρετικά μεγάλη ανάγκη εστίασης στη στρατηγική κατάρτισης, επανειδίκευσης και αναβάθμισης των δεξιοτήτων των εργαζομένων όλων των ηλικιών· λαμβάνοντας υπόψη ότι αυτό πρέπει να συνδυαστεί με τη βελτίωση των συνθηκών εργασίας και τη δημιουργία νέων ποιοτικών θέσεων εργασίας για όλους·

ΙΣΤ. λαμβάνοντας υπόψη ότι η βιώσιμη ανάπτυξη αποτελεί θεμελιώδη στόχο της Ευρωπαϊκής Ένωσης και η κοινωνική βιωσιμότητα συνιστά θεμελιώδη προϋπόθεση για δίκαιες και χωρίς αποκλεισμούς πράσινες, ψηφιακές και δημογραφικές μεταβάσεις· λαμβάνοντας υπόψη ότι η κοινωνική οικονομία της αγοράς βασίζεται σε δύο συμπληρωματικούς πυλώνες, και συγκεκριμένα στην επιβολή του ανταγωνισμού και σε ισχυρά μέτρα κοινωνικής πολιτικής που θα πρέπει να οδηγήσουν στην επίτευξη πλήρους απασχόλησης και κοινωνικής προόδου· λαμβάνοντας υπόψη ότι οι τρεις πυλώνες της βιώσιμης ανάπτυξης είναι ο οικονομικός, ο κοινωνικός και ο περιβαλλοντικός πυλώνας· λαμβάνοντας υπόψη ότι η βιώσιμη ανάπτυξη βασίζεται, μεταξύ άλλων, στην πλήρη απασχόληση και στην κοινωνική πρόοδο· λαμβάνοντας υπόψη ότι αυτό αποτελεί θεμελιώδη στόχο της Ευρωπαϊκής Ένωσης που ορίζεται στο άρθρο 3 παράγραφος 3 της Συνθήκης για την Ευρωπαϊκή Ένωση (ΣΕΕ)·

ΙΖ. λαμβάνοντας υπόψη ότι οι ανισότητες στον τομέα της υγείας που καθορίζονται από την κοινωνικοοικονομική υπόσταση ήταν ήδη σημαντικές πριν από την κρίση της νόσου COVID-19· λαμβάνοντας υπόψη ότι η επιμήκυνση του προσδόκιμου ζωής στην ΕΕ έχει επιβραδυνθεί και τελματωθεί· λαμβάνοντας υπόψη ότι η κρίση COVID-19 επιδείνωσε τα αποτελέσματα όσον αφορά τη σωματική και ψυχική υγεία, ιδίως των πιο ευάλωτων ομάδων·

ΙΗ. λαμβάνοντας υπόψη ότι ο αντίκτυπος της COVID-19 έχει επιταθεί λόγω των προϋπαρχουσών ανισοτήτων, οι οποίες έχουν αυξηθεί κατά την τελευταία δεκαετία· λαμβάνοντας υπόψη ότι η αποεπένδυση στις δημόσιες υπηρεσίες ύστερα από την παγκόσμια χρηματοπιστωτική κρίση συνέβαλε στη διεύρυνση των ανισοτήτων ως προς τις ανάγκες υγείας·

ΙΘ. λαμβάνοντας υπόψη ότι έχουν εμφανιστεί ή ενταθεί νέες μορφές απασχόλησης, που αναμένεται να μεταβάλουν σημαντικά τον τρόπο εργασίας στο μέλλον, όπως είναι η τηλεργασία και οι μη τυποποιημένοι τρόποι εργασίας· λαμβάνοντας υπόψη ότι, κατά τη διάρκεια των περιοριστικών μέτρων, έχουν επίσης εμφανιστεί νέες πραγματικότητες και έχουν ενταθεί οι υφιστάμενες τάσεις, περιλαμβανομένης της άμβλυνσης των ορίων μεταξύ επαγγελματικής και ιδιωτικής ζωής, της αυξημένης ενδοοικογενειακής βίας, των προβλημάτων υγείας των εργαζομένων που δεν συνδέονται άμεσα με την πανδημία της COVID-19, όπως οι μυοσκελετικές διαταραχές και τα ψυχολογικά προβλήματα, καθώς και των δυσκολιών διατήρησης μιας καλής ισορροπίας μεταξύ επαγγελματικής και προσωπικής ζωής στη νέα πραγματικότητα των εργασιακών προτύπων και της ανάγκης συνδυασμού της εργασίας με τα καθήκοντα φροντίδας, και συχνά με την τηλεκπαίδευση·

Κ. λαμβάνοντας υπόψη ότι η πανδημία έχει εντείνει ανισότητες στον τομέα της υγείας και στον κοινωνικό τομέα (28) για ευρείες ομάδες, συμπεριλαμβανομένων των παιδιών σε οικογένειες χαμηλού εισοδήματος και ηλικιωμένους, και λαμβάνοντας υπόψη ότι η αύξηση του ποσοστού φτώχειας (πάνω από 90 εκατομμύρια πολίτες βρίσκονται επί του παρόντος σε κίνδυνο φτώχειας στην ΕΕ (29)) προβλέπεται να αποτελέσει μία από τις παρενέργειες της πανδημίας COVID-19 και να επηρεάσει νέες ομάδες πολιτών· λαμβάνοντας υπόψη ότι το Eurofound προτείνει τη συμπλήρωση του Κοινωνικού Πίνακα Αποτελεσμάτων, ο οποίος συνοδεύει τον Ευρωπαϊκό Πυλώνα Κοινωνικών Δικαιωμάτων, με πρόσθετους δείκτες, όπως η ποιότητα εργασίας, η κοινωνική δικαιοσύνη και οι ίσες ευκαιρίες, τα ισχυρά συστήματα κοινωνικής πρόνοιας και η δίκαιη κινητικότητα·

ΚΑ. λαμβάνοντας υπόψη ότι ο κοινωνικός διάλογος αποτελεί σημαντικότατο τμήμα του κοινωνικού μοντέλου της ΕΕ, καθώς βοηθά στην εξεύρεση εξατομικευμένων λύσεων για την αγορά εργασίας· λαμβάνοντας υπόψη ότι ο κοινωνικός διάλογος έχει αποδυναμωθεί και ότι η κάλυψη των συλλογικών διαπραγματεύσεων έχει συρρικνωθεί σε όλη την ΕΕ εξαιτίας της διαδικασίας αποκέντρωσης που ακολούθησε την κρίση του 2008 και εξαιτίας των μεταρρυθμίσεων στην αγορά εργασίας, τις οποίες θέσπισαν ορισμένα κράτη μέλη, όπως επισημαίνεται στις ανά χώρα εκθέσεις του Ευρωπαϊκού Εξαμήνου· λαμβάνοντας υπόψη ότι το Eurofound έχει δείξει ότι η συμμετοχή των κοινωνικών εταίρων στην εξεύρεση τρόπων αντιμετώπισης της COVID-19 που σχετίζονται με την εργασιακή πολιτική ήταν πιο περιορισμένη από αυτή που θα υπήρχε σε πολλά κράτη μέλη αν δεν υπήρχε κρίση (30)·

ΚΒ. λαμβάνοντας υπόψη ότι οι εισοδηματικές ανισότητες παραμένουν σε υψηλά επίπεδα στην ΕΕ· λαμβάνοντας υπόψη ότι ο ανταγωνισμός ως προς τον φόρο και το κόστος εργασίας λειτουργεί επιβαρυντικά για την ενιαία αγορά και τη συνοχή μεταξύ των κρατών μελών· λαμβάνοντας υπόψη ότι ο σωστός σχεδιασμός των προοδευτικών συστημάτων φορολογίας και παροχών, οι κοινωνικές επενδύσεις και η παροχή ποιοτικών δημόσιων και κοινωνικών υπηρεσιών είναι ουσιαστικοί μοχλοί για την αποτροπή της μετακύλισης των μειονεκτημάτων από τη μία γενιά στην άλλη·

ΚΓ. λαμβάνοντας υπόψη ότι η πανδημία έχει επηρεάσει σε μεγάλο βαθμό το εκπαιδευτικό σύστημα στην ΕΕ, με αποτέλεσμα το κλείσιμο σχολείων, πανεπιστημίων και κολλεγίων· λαμβάνοντας υπόψη ότι ο αρνητικός αντίκτυπος που είχε στη σωματική και ψυχική υγεία των παιδιών και στην εκπαιδευτική διαδικασία το προληπτικό κλείσιμο των σχολείων πιθανότατα θα υπερκεράσει τα οφέλη της απόφασης να κλείσουν τα σχολεία, ιδίως σε περιοχές με πληθυσμό που αντιμετωπίζει κίνδυνο φτώχειας ή κοινωνικού αποκλεισμού·

ΚΔ. λαμβάνοντας υπόψη ότι η δημογραφική πρόκληση επιβάλλει μια ολοκληρωμένη προσέγγιση που θα βασίζεται σε συνδυασμό συμπεριληπτικών και απαλλαγμένων από διακρίσεις λύσεων πολιτικής στους τομείς των συντάξεων, της κοινωνικής ασφάλισης και προστασίας, των ποιοτικών και προσβάσιμων υπηρεσιών και υποδομών φροντίδας για τα παιδιά, τους ηλικιωμένους και τα άτομα με αναπηρία, της υποστήριξης των οικογενειών, της στέγασης, της προσχολικής εκπαίδευσης, της μακροχρόνιας φροντίδας, των συστημάτων υγείας, συμπεριλαμβανομένης της προληπτικής φροντίδας και της ψυχολογικής στήριξης, της καταπολέμησης της φτώχειας και του κοινωνικού αποκλεισμού, της ενσωμάτωσης των μεταναστών και της ισορροπίας μεταξύ επαγγελματικής και προσωπικής ζωής, της ισότητας των φύλων, της υγιούς και ενεργού γήρανσης και των υψηλών επιπέδων απασχόλησης και μισθών· λαμβάνοντας υπόψη ότι οι καλές συνθήκες εργασίας και διαβίωσης καθ’ όλη τη διάρκεια του βίου είναι καίριας σημασίας για την πρόληψη των αναγκών φροντίδας, και λαμβάνοντας υπόψη ότι η επαρκής και οικονομικά προσιτή στέγαση και οι υψηλής ποιότητας τοπικές περιοχές, μεταξύ άλλων σε ό,τι αφορά τη φυσική και κοινωνική διάσταση και τη διάσταση των υπηρεσιών, είναι σημαντικές, καθώς διευκολύνουν την ανεξάρτητη διαβίωση·

ΚΕ. λαμβάνοντας υπόψη ότι το Eurofound έχει δείξει ότι οι εργαζόμενοι στη μακροχρόνια φροντίδα έχουν αυξηθεί κατά ένα τρίτο την τελευταία δεκαετία και αποτελούν βασικό τομέα που πρέπει να ληφθεί υπόψη, όχι μόνο για τη διασφάλιση της ποιότητας ζωής του γηράσκοντος πληθυσμού, αλλά και όσον αφορά την ισότητα των φύλων ως προς τρεις απόψεις: επί του παρόντος, η περισσότερη μακροχρόνια φροντίδα παρέχεται από άτυπους φροντιστές, οι περισσότεροι από τους οποίους είναι γυναίκες· οι περισσότεροι εργαζόμενοι στον τομέα είναι γυναίκες και αυτό δεν έχει αλλάξει σχεδόν καθόλου· και οι περισσότεροι δέκτες φροντίδας είναι γυναίκες, οι οποίες έχουν κατά μέσο όρο υψηλότερο προσδόκιμο ζωής από τους άνδρες σε όλα τα κράτη μέλη (31)·

ΚΣΤ. λαμβάνοντας υπόψη ότι βρισκόμαστε αντιμέτωποι με μια κρίσιμη συγκυρία στην ιστορία μας, καθώς η αντίληψη ότι η οικονομική ανάπτυξη φτάνει αργά ή γρήγορα σε όλα τα στρώματα της κοινωνίας περιέρχεται σε ευρεία απαξίωση· λαμβάνοντας υπόψη ότι γινόμαστε μάρτυρες της συρρίκνωσης της μεσαίας τάξης, των ολοένα και πιο επισφαλών συνθηκών εργασίας και της εργασιακής φτώχειας για χειρώνακτες, εργαζόμενους χαμηλής ειδίκευσης και εργαζόμενους σε πλατφόρμες, καθώς και μιας αυξανόμενης πόλωσης όσον αφορά το εισόδημα και τον πλούτο· λαμβάνοντας υπόψη ότι ο πολιτιστικός και δημιουργικός τομέας και ο τομέας του τουρισμού, συμπεριλαμβανομένων των εκδηλώσεων και των παραστάσεων, του πολιτιστικού τουρισμού, των πρακτικών άυλης πολιτιστικής κληρονομιάς, μαζί με τις μικρές και μεσαίες επιχειρήσεις (ΜΜΕ), τους αυτοαπασχολούμενους, τις τοπικές και οικογενειακές επιχειρήσεις, έχουν υποστεί σοβαρό οικονομικό πλήγμα από τα μέτρα που αποσκοπούν στη μείωση της εξάπλωσης της COVID-19·

ΚΖ. λαμβάνοντας υπόψη ότι ο κίνδυνος φτώχειας μεταξύ ατόμων με μη τυποποιημένες μορφές απασχόλησης φαίνεται να έχει αυξηθεί από τότε που ξεκίνησε η ύφεση και ότι αυτή η τάση έχει επηρεαστεί ακόμη περισσότερο από τη συνεχιζόμενη πανδημία COVID 19·

ΚΗ. λαμβάνοντας υπόψη ότι, σε αντίθεση με την υπόθεση του παραγκωνισμού (crowding-out) που επικράτησε στην οικονομική σκέψη των τελευταίων τριών δεκαετιών, οι δημόσιες επενδύσεις και η έλξη που αυτές συνεπάγονται πρέπει να διαδραματίσουν κεντρικό ρόλο σε αυτό το νέο οικονομικό μοντέλο· λαμβάνοντας υπόψη ότι η πολιτική συνοχής, ως η κύρια επενδυτική πολιτική της ΕΕ για την κοινωνική, οικονομική και εδαφική ανάπτυξη, έχει αποδείξει την αποτελεσματικότητά της όσον αφορά τη μείωση των ανισοτήτων και των περιφερειακών αποκλίσεων, ιδίως στις φτωχότερες περιφέρειες· λαμβάνοντας υπόψη ότι κοινωνική συνοχή είναι προϋπόθεση της βιώσιμης οικονομικής ανάπτυξης, της δημιουργίας θέσεων εργασίας και της απασχόλησης·

ΚΘ. λαμβάνοντας υπόψη ότι η πανδημία COVID-19 και η κρίση που επέφερε κατέδειξαν ότι η καταπολέμηση της αστεγίας αποτελεί ζήτημα δημόσιας υγείας· λαμβάνοντας υπόψη ότι, σύμφωνα με εκτιμήσεις, κάθε νύχτα στην Ευρωπαϊκή Ένωση, 700 000 άστεγοι αναγκάζονται να κοιμούνται στους δρόμους ή να καταφεύγουν σε δομές προσωρινής φιλοξενίας, ποσοστό 70 % μεγαλύτερο συγκριτικά με την προηγούμενη δεκαετία·

1. υπενθυμίζει ότι η Επιτροπή ανέφερε, στην ετήσια στρατηγική για τη βιώσιμη ανάπτυξη 2020 και στην εαρινή και τη θερινή δέσμη του Ευρωπαϊκού Εξαμήνου 2020, ότι το Ευρωπαϊκό Εξάμηνο θα πρέπει να συμβάλλει στην επίτευξη της εφαρμογής της Ευρωπαϊκής Πράσινης Συμφωνίας, του ΕΠΚΔ και των ΣΒΑ του ΟΗΕ· εκφράζει την ικανοποίησή του για την ενσωμάτωση του ΕΠΚΔ και των ΣΒΑ του ΟΗΕ στην ετήσια στρατηγική για τη βιώσιμη ανάπτυξη 2021· ζητεί επιτακτικά να αποδίδεται στη δικαιοσύνη και στα κοινωνικά δικαιώματα η ίδια σημασία που έχουν οι μακροοικονομικοί στόχοι σε ένα κοινωνικό και οικονομικό μοντέλο που βελτιώνει την ευεξία των ανθρώπων στην ΕΕ· τονίζει τον κεντρικό ρόλο του Κοινωνικού Πίνακα Αποτελεσμάτων στο Ευρωπαϊκό Εξάμηνο (32)·

2. σημειώνει το συμπέρασμα του Ευρωπαϊκού Δημοσιονομικού Συμβουλίου ότι το δημοσιονομικό πλαίσιο πρέπει να αναθεωρηθεί προκειμένου να περιοριστούν οι περιπλοκότητες και οι ασάφειες, να παρασχεθεί καλύτερη και πιο μόνιμη προστασία για τις δημόσιες δαπάνες που ενισχύουν τη βιώσιμη ανάπτυξη και να τεθούν ρεαλιστικοί στόχοι για τη μείωση του χρέους στα κράτη μέλη, οι οποίοι δεν θα υπονομεύσουν την ανοδική κοινωνική σύγκλιση· προτρέπει την Επιτροπή να διασφαλίσει ότι όλες οι κοινωνικοοικονομικές, μακροοικονομικές και δημοσιονομικές πολιτικές των κρατών μελών θα συμβάλλουν στην επίτευξη των στόχων και των σκοπών του ΕΠΚΔ, της Ευρωπαϊκής Πράσινης Συμφωνίας και των ΣΒΑ του ΟΗΕ και συνάδουν πλήρως με αυτούς, και ότι οι κοινωνικοί και περιβαλλοντικοί στόχοι και σκοποί θα εισάγονται στο πλαίσιο της διαδικασίας πολυμερούς εποπτείας που αναφέρεται στο άρθρο 121 της Συνθήκης για τη λειτουργία της Ευρωπαϊκής Ένωσης (ΣΛΕΕ), καθώς και στο πλαίσιο μιας ενισχυμένης διαδικασίας μακροοικονομικής ανισορροπίας· θεωρεί ότι η συμπερίληψη των ΣΒΑ του ΟΗΕ και του κοινωνικού πυλώνα στο πεδίο εφαρμογής του Ευρωπαϊκού Εξαμήνου θα καταστήσει αναγκαία την προσαρμογή των υφιστάμενων δεικτών και τη δημιουργία νέων για την παρακολούθηση της εφαρμογής των οικονομικών, περιβαλλοντικών και κοινωνικών πολιτικών της ΕΕ, καθώς και της συνοχής μεταξύ των στόχων πολιτικής και των δημοσιονομικών μέσων· καλεί την Επιτροπή να αναπτύξει χωρίς καθυστέρηση μια μεθοδολογία παρακολούθησης των δαπανών του προϋπολογισμού της ΕΕ για τους ΣΒΑ του ΟΗΕ, η οποία να μπορεί επίσης να χρησιμοποιηθεί για την αξιολόγηση των επενδύσεων στο εθνικό σχέδιο ανάκαμψης και ανθεκτικότητας (ΕΠΑΑ)·

3. δηλώνει ότι δέκα χρόνια μετά την θέσπιση του κύκλου συντονισμού της οικονομικής πολιτικής του Ευρωπαϊκού Εξαμήνου, οι εργασιακές και κοινωνικές ανισορροπίες στην ΕΕ, όπως είναι ο κατακερματισμός της αγοράς εργασίας, η μισθολογική διασπορά, οι αυξανόμενες ανισότητες και η φτώχεια, ιδίως η παιδική φτώχεια, όχι μόνο δεν έχουν διορθωθεί, αλλά έχουν επιδεινωθεί, κάτι που αποδεικνύει ότι οι δημόσιες πολιτικές σε ορισμένα κράτη μέλη δεν είχαν επαρκή ισχύ ώστε να οικοδομήσουν ισχυρά συστήματα κοινωνικής προστασίας και μια δικαιότερη ευρωπαϊκή αγορά εργασίας, και ότι απαιτούνται ισχυρότερες πολιτικές και συντονισμός σε επίπεδο ΕΕ· πιστεύει ακράδαντα ότι η ενωσιακή υποστήριξη δεν πρέπει να περιορίζεται στη διάθεση κονδυλίων· υπογραμμίζει τη σημασία της άντλησης διδαγμάτων από την τρέχουσα υγειονομική και οικονομική κρίση και της ανάληψης ενεργών δράσεων στο μέλλον·

4. τονίζει ότι η δημοκρατική λογοδοσία για την τρέχουσα διαδικασία αξιολόγησης του Εξαμήνου πρέπει να ενισχυθεί· καλεί την Επιτροπή και τα κράτη μέλη να μεταρρυθμίσουν το δημοσιονομικό νομικό πλαίσιο και τη διαδικασία του Ευρωπαϊκού Εξαμήνου προκειμένου να ενισχυθούν η δημοκρατική λογοδοσία και η συμμετοχή του Ευρωπαϊκού Κοινοβουλίου, να ενδυναμωθούν ο ρόλος και η συμμετοχή των ενωσιακών και των εθνικών κοινωνικών εταίρων, και να προστατευθούν οι στόχοι κοινωνικής προόδου που σχετίζονται με τα συστήματα κοινωνικής πρόνοιας και την ποιοτική απασχόληση στα μελλοντικά προγράμματα προσαρμογής και στο πλαίσιο της Ευρωπαϊκής Πράσινης Συμφωνίας·

5. τονίζει ότι θα πρέπει να βελτιωθεί η συμμετοχή του στη διαδικασία του Ευρωπαϊκού Εξαμήνου, συμπεριλαμβανομένων των ειδικών ανά χώρα συστάσεων· τονίζει τον σημαντικό ρόλο ενός πιο συμμετοχικού κοινωνικού διαλόγου με τους κοινωνικούς εταίρους, την κοινωνία των πολιτών, τις οργανώσεις νεολαίας και τις τοπικές και περιφερειακές αρχές στη διαμόρφωση του Ευρωπαϊκού Εξαμήνου· τονίζει ότι μια αποτελεσματική, διαφανής, ολοκληρωμένη, προσανατολισμένη στα αποτελέσματα και βασισμένη στις επιδόσεις μεθοδολογία κοινωνικής παρακολούθησης — που θα αναπτυχθεί για τον ΜΑΑ — θα βελτιώσει το Ευρωπαϊκό Εξάμηνο καθώς θα αποτυπώνει καλύτερα τις κοινωνικές προκλήσεις, τις προκλήσεις που αφορούν το φύλο και τις περιβαλλοντικές προκλήσεις, και θα θέτει τις προκλήσεις αυτές σε ισότιμη βάση με τον δημοσιονομικό συντονισμό, δίνοντας, για παράδειγμα, μεγαλύτερη προσοχή στον επιθετικό φορολογικό σχεδιασμό, τη μείωση της φτώχειας, την ισότητα των φύλων, την κοινωνική δικαιοσύνη, την κοινωνική συνοχή και την ανοδική σύγκλιση·

6. πιστεύει ότι η Διαδικασία του Βιώσιμου Εξαμήνου πρέπει να επικεντρωθεί εξίσου σε τρεις διαστάσεις: περιβαλλοντική βιωσιμότητα, οικονομική βιωσιμότητα και κοινωνική βιωσιμότητα· επαναλαμβάνει ότι η κοινωνική βιωσιμότητα μπορεί να επιτευχθεί μόνο μέσω της μείωσης των ανισοτήτων και της φτώχειας, και με την παροχή κοινωνικών και εργασιακών ευκαιριών και κοινής ευημερίας· τονίζει ότι η κοινωνική δικαιοσύνη, η αξιοπρεπής εργασία με μισθούς που να επιτρέπουν τη διαβίωση, οι ίσες ευκαιρίες, η δίκαιη κινητικότητα και τα ισχυρά συστήματα κοινωνικής πρόνοιας είναι ουσιαστικά στοιχεία για τη δίκαιη μετάβαση σε μια βιώσιμη και κοινωνική ΕΕ· καλεί την Επιτροπή να αξιολογήσει προσεκτικά τις διαστάσεις της Ετήσιας Επισκόπησης της Βιώσιμης Ανάπτυξης, ώστε να διασφαλίζει ότι είναι πλήρως σύμφωνες με το άρθρο 3 ΣΕΕ, το οποίο καθιερώνει τη βιώσιμη ανάπτυξη ως στόχο για τον οποίο πρέπει να εργαστεί η ΕΕ, βάσει μιας ισορροπημένης οικονομικής ανάπτυξης και σταθερότητας των τιμών, μιας εξαιρετικά ανταγωνιστικής κοινωνικής οικονομίας της αγοράς, με στόχο την πλήρη απασχόληση και την κοινωνική πρόοδο, ένα υψηλό επίπεδο προστασίας και τη βελτίωση της ποιότητας του περιβάλλοντος· καλεί την Επιτροπή και τα κράτη μέλη να επικεντρωθούν, από κοινού με το Ευρωπαϊκό Κοινοβούλιο, στην αντιμετώπιση αυτών των προκλήσεων μέσω ενωσιακών οικολογικών και κοινωνικών πολιτικών που θα συνδυάζουν την κοινή οικονομική ευημερία, την κοινωνική πρόοδο και τη βιώσιμη ανάπτυξη·

Κοινωνική διάσταση στο πλαίσιο του Μηχανισμού Ανάκαμψης και Ανθεκτικότητας

7. εκφράζει ικανοποίηση για την έγκριση του ΜΑΑ· σημειώνει ότι ο ΜΑΑ θα συνδεθεί με τη διαδικασία του Ευρωπαϊκού Εξαμήνου· υπογραμμίζει ότι ο συντονισμός μεταξύ των δύο διαδικασιών πρέπει να είναι διαφανής και να υποστηρίζει τους πρωταρχικούς στόχους της ΕΕ, όπως η εφαρμογή του ΕΠΚΔ, των ΣΒΑ του ΟΗΕ, της στρατηγικής της ΕΕ για την ισότητα των φύλων, της Ευρωπαϊκής Πράσινης Συμφωνίας και της ψηφιακής μετάβασης· επισημαίνει ότι το Ευρωπαϊκό Εξάμηνο, συμπεριλαμβανομένων των αρχών του ΕΠΚΔ, είναι το πλαίσιο για τον προσδιορισμό των εθνικών μεταρρυθμιστικών προτεραιοτήτων και την παρακολούθηση της εφαρμογής τους· επιμένει ότι οι μεταρρυθμίσεις πρέπει να βασίζονται στην αλληλεγγύη, την ένταξη, την κοινωνική δικαιοσύνη και τη δίκαιη κατανομή του πλούτου, με σκοπό τη δημιουργία ποιοτικής απασχόλησης και βιώσιμης ανάπτυξης, την εξασφάλιση ίσων ευκαιριών και ισότιμης κοινωνικής προστασίας, καθώς και της πρόσβασης σε ευκαιρίες και κοινωνική προστασία, την προστασία των ευάλωτων ομάδων και τη βελτίωση των συνθηκών ζωής καθενός από τους πολίτες της ΕΕ·

8. κατανοεί ότι τα κράτη μέλη πρέπει να συμπεριλάβουν μέτρα για την κοινωνική και εδαφική συνοχή, τα παιδιά και τους νέους στα εθνικά τους σχέδια ανάκαμψης, προκειμένου να έχουν πρόσβαση στο ταμείο· σημειώνει ότι τα κοινωνικά ορόσημα και οι κοινωνικοί στόχοι δεν έχουν καθοριστεί ρητά ούτε έχουν οριστεί ειδικά στον κανονισμό του ΜΑΑ, αλλά ότι, σύμφωνα με τον εγκριθέντα κανονισμό, η Επιτροπή θα πρέπει να καθορίσει τους κοινούς δείκτες που θα χρησιμοποιούνται για την υποβολή εκθέσεων σχετικά με την πρόοδο και για τον σκοπό της παρακολούθησης και αξιολόγησης του μηχανισμού, και θα πρέπει να καθορίσει μια μεθοδολογία για την υποβολή εκθέσεων σχετικά με τις κοινωνικές δαπάνες, μεταξύ άλλων για τα παιδιά και τους νέους, στο πλαίσιο του μηχανισμού· επισημαίνει την ιδιαίτερη σημασία των δεικτών που σχετίζονται με την εφαρμογή των αρχών του ΕΠΚΔ, την ποιοτική απασχόληση, την ανοδική κοινωνική σύγκλιση, την ισότητα ευκαιριών και την πρόσβαση σε ευκαιρίες και την κοινωνική προστασία, την εκπαίδευση και τις δεξιότητες, καθώς και τις επενδύσεις στην πρόσβαση και τις ευκαιρίες για παιδιά και νέους που σχετίζονται με την εκπαίδευση, την υγεία, τη διατροφή, τις θέσεις εργασίας και τη στέγαση, σύμφωνα με τους στόχους της Εγγύησης για τα Παιδιά και της Εγγύησης για τη Νεολαία· καλεί την Επιτροπή να συνεργαστεί με το Ευρωπαϊκό Κοινοβούλιο, τους κοινωνικούς εταίρους και την κοινωνία των πολιτών, στο πλαίσιο του διαλόγου για την ανάκαμψη και την ανθεκτικότητα, για τον καθορισμό των δεικτών αυτών, στο πρότυπο αυτών που ορίζονται στο ψήφισμα του Ευρωπαϊκού Κοινοβουλίου σχετικά με μια ισχυρή κοινωνική Ευρώπη για δίκαιες μεταβάσεις, προκειμένου να αξιολογούνται οι επενδύσεις στα εθνικά σχέδια ανάκαμψης και ανθεκτικότητας και οι μεταρρυθμίσεις των σχεδίων αυτών, καθώς και τα προτεινόμενα μέτρα για τη διασφάλιση της προόδου προς την επίτευξη αυτών των στόχων·

9. επισημαίνει ότι τα κράτη μέλη θα καταρτίσουν τα δικά τους προσαρμοσμένα εθνικά σχέδια ανάκαμψης και ανθεκτικότητας, με βάση τα κριτήρια και την προσέγγιση έξι πυλώνων και τις επενδυτικές και μεταρρυθμιστικές προτεραιότητες που προσδιορίζονται στο πλαίσιο της διαδικασίας του Ευρωπαϊκού Εξαμήνου, σύμφωνα με τα δικά τους εθνικά μεταρρυθμιστικά προγράμματα, εθνικά σχέδια για το κλίμα και την ενέργεια, σχέδια δίκαιης μετάβασης, σχέδια εφαρμογής της Εγγύησης για τη Νεολαία, καθώς και με τις συμφωνίες εταιρικής σχέσης και τα επιχειρησιακά τους προγράμματα που έχουν συγκροτηθεί για τα ταμεία της ΕΕ· υπενθυμίζει ότι κάθε κράτος μέλος πρέπει να συμπεριλάβει στο εθνικό του σχέδιο ανάκαμψης και ανθεκτικότητας λεπτομερή επεξήγηση του τρόπου με τον οποίο το σχέδιο συμβάλλει στην υλοποίηση του ΕΠΚΔ, καθώς και του τρόπου με τον οποίο ενισχύει τη δημιουργία ποιοτικών θέσεων εργασίας, την ανοδική κοινωνική σύγκλιση, τις επενδύσεις σε νέους και παιδιά, την ισότητα των φύλων και τις ίσες ευκαιρίες για όλους· ενθαρρύνει τα κράτη μέλη να συμπεριλάβουν επίσης κοινωνικούς στόχους και ορόσημα και να προσδιορίσουν το εκτιμώμενο ποσό των επενδύσεων στην κοινωνική πρόοδο προς την επίτευξή τους· επιμένει ότι τα σχέδια ανάκαμψης και ανθεκτικότητας πρέπει να συμβάλλουν στην επίτευξη των ΣΒΑ του ΟΗΕ, στην εφαρμογή της βιώσιμης αναπτυξιακής στρατηγικής της ΕΕ, όπως ορίζεται στην Ευρωπαϊκή Πράσινη Συμφωνία, και στην εκπλήρωση των αρχών του ΕΠΚΔ· καλεί τα κράτη μέλη να αξιοποιήσουν πλήρως τις δυνατότητες που προσφέρει η γενική ρήτρα διαφυγής για τη στήριξη των επιχειρήσεων που αντιμετωπίζουν δυσκολίες και στερούνται ρευστότητας, ιδίως βελτιώνοντας την πρόσβαση των ΜΜΕ στη δημόσια και ιδιωτική χρηματοδότηση, διασφαλίζοντας τις θέσεις εργασίας, τους μισθούς και τις συνθήκες εργασίας των εργαζομένων στην ΕΕ και επενδύοντας στα άτομα και στα συστήματα κοινωνικής πρόνοιας·

10. καλεί την Επιτροπή να συμπεριλάβει τους κοινωνικούς δείκτες από τον Κοινωνικό Πίνακα Αποτελεσμάτων του Ευρωπαϊκού Εξαμήνου, ιδίως εκείνους που σχετίζονται με την αξιοπρεπή εργασία, την κοινωνική δικαιοσύνη και τις ίσες ευκαιρίες, τα εύρωστα συστήματα κοινωνικής πρόνοιας και τη δίκαιη κινητικότητα, στους κοινούς δείκτες που θα χρησιμοποιούνται στον ΜΑΑ για την υποβολή εκθέσεων προόδου, την παρακολούθηση και την αξιολόγηση των σχεδίων, καθώς και στη μεθοδολογία για την υποβολή εκθέσεων σχετικά με τις κοινωνικές επενδύσεις, συμπεριλαμβανομένων της Εγγύησης για τα Παιδιά και της Εγγύησης για τη Νεολαία· τονίζει ότι το Ευρωπαϊκό Κοινοβούλιο θα αναλύσει προσεκτικά την κατ’ εξουσιοδότηση πράξη που θα παρουσιάσει η Επιτροπή επί του θέματος, προκειμένου να εξακριβώσει εάν οι κοινωνικοί δείκτες, ο πίνακας αποτελεσμάτων και η κοινωνική μεθοδολογία συμμορφώνονται με τους στόχους, και να επαληθεύσει ότι δεν υπάρχουν αντιρρήσεις·

11. πιστεύει ότι τα εύρωστα συστήματα πρόνοιας που βασίζονται σε ισχυρές οικονομικές και κοινωνικές δομές βοηθούν τα κράτη μέλη να ανταποκρίνονται αποτελεσματικότερα και με δίκαιο και χωρίς αποκλεισμούς τρόπο στις κρίσεις και να ανακάμπτουν ταχύτερα από αυτές· επισημαίνει ότι τα συστήματα κοινωνικής πρόνοιας συμβάλλουν στο να διασφαλιστεί ότι οι κοινωνίες της ΕΕ και όλοι όσοι ζουν στην ΕΕ έχουν πρόσβαση στις ολοκληρωμένες υπηρεσίες και στην οικονομική στήριξη που χρειάζονται για μια αξιοπρεπή ζωή, καλύπτοντας τους εξής τομείς παρέμβασης: κοινωνική ασφάλιση, υγειονομική περίθαλψη, εκπαίδευση και πολιτισμός, στέγαση, απασχόληση, δικαιοσύνη και κοινωνικές υπηρεσίες για ευάλωτες ομάδες· επισημαίνει, επιπλέον, ότι τα συστήματα κοινωνικής πρόνοιας διαδραματίζουν καίριο ρόλο στην επίτευξη βιώσιμης κοινωνικής ανάπτυξης, στην καταπολέμηση της φτώχειας και του κοινωνικού αποκλεισμού και στην προώθηση της ισότητας και της κοινωνικής δικαιοσύνης· προειδοποιεί ότι, κατά τη διάρκεια της κρίσης της νόσου COVID-19, τα συστήματα κοινωνικής πρόνοιας τέθηκαν σε μια άνευ προηγουμένου κατάσταση καταπόνησης και πίεσης, καθώς δεν ήταν σχεδιασμένα έτσι ώστε να καλύπτουν τις κοινωνικές απαιτήσεις που προκαλούνται από μια υγειονομική και οικονομική κατάσταση έκτακτης ανάγκης· καλεί τα κράτη μέλη, με τη στήριξη της ΕΕ, να ενισχύσουν τα συστήματα κοινωνικής τους πρόνοιας, ώστε να έχουν καλές επιδόσεις και να παρέχουν βοήθεια στο σύνολο του πληθυσμού, ιδίως σε καταστάσεις κρίσης ή συστημικών κλυδωνισμών, μεταξύ άλλων με τον καθορισμό στόχων για κοινωνικές επενδύσεις που θα είναι το ίδιο φιλόδοξες με τις ψηφιακές και πράσινες επενδύσεις·

12. καλεί την Επιτροπή και τα κράτη μέλη, στο πλαίσιο των μέτρων τους για την ανάκαμψη, να αντιμετωπίσουν τις ανάγκες των παιδιών και να λάβουν μέτρα για την εξασφάλιση δίκαιης πρόσβασης όλων των παιδιών στη βρεφονηπιακή υποστήριξη, την εκμάθηση νέων τεχνολογιών, δεξιοτήτων και της ηθικής και ασφαλούς χρήσης των ψηφιακών εργαλείων, καθώς και σε ευκαιρίες κοινωνικής, ψυχικής, πολιτιστικής και φυσικής ευεξίας· καλεί την Επιτροπή να προτείνει μια φιλόδοξη στρατηγική για την καταπολέμηση της φτώχειας και να διαθέσει μεγαλύτερο προϋπολογισμό στην Εγγύηση για τα Παιδιά· καλεί την Επιτροπή να διασφαλίσει ότι η επικείμενη Εγγύηση για τα παιδιά θα εγγυάται την ίση πρόσβαση των παιδιών σε δωρεάν υγειονομική περίθαλψη, δωρεάν εκπαίδευση, δωρεάν φροντίδα παιδιών, αξιοπρεπή στέγαση και επαρκή διατροφή·

13. πιστεύει ότι οι βιώσιμες μεταρρυθμίσεις και οι επενδύσεις που ενισχύουν την ανάπτυξη και τη δικαιοσύνη και οι οποίες περιγράφονται στα εθνικά σχέδια ανάκαμψης και ανθεκτικότητας πρέπει να αντιμετωπίσουν τις διαρθρωτικές αδυναμίες των συστημάτων κοινωνικών υπηρεσιών και κοινωνικής προστασίας και να ενισχύσουν την ανθεκτικότητά τους· επαναλαμβάνει τη σημασία της πολιτικής συνοχής, νοούμενης ως στρατηγικής για την προώθηση και υποστήριξη της «συνολικής αρμονικής ανάπτυξης» των κρατών μελών και των περιφερειών, με στόχο την ενίσχυση της οικονομικής και εδαφικής ανάπτυξης και της κοινωνικής συνοχής, με τη μείωση των ανισοτήτων εντός της ΕΕ και με έμφαση στις φτωχότερες περιφέρειες· υπό την έννοια αυτή, επισημαίνει ότι οι μεταρρυθμίσεις και οι επενδύσεις στην κοινωνική και εδαφική συνοχή θα πρέπει επίσης να συμβάλλουν στην καταπολέμηση της φτώχειας και στην αντιμετώπιση της ανεργίας, να οδηγούν στη δημιουργία υψηλής ποιότητας και σταθερών θέσεων εργασίας και στην ένταξη και τη συμπερίληψη των μειονεκτουσών ομάδων, και να καθιστούν δυνατή την ενίσχυση του κοινωνικού διαλόγου, της επιχειρηματικότητας, των κοινωνικών υποδομών, καθώς και των συστημάτων κοινωνικής προστασίας και κοινωνικής πρόνοιας·

14. πιστεύει ότι, για να διασφαλίσουμε ότι η ΕΕ θα παραμείνει ανθεκτική, πρέπει να εστιάσουμε όλες τις πολιτικές στη διασφάλιση μιας διαρκούς ανάκαμψης και στην αποφυγή του πρόωρου τερματισμού των μέτρων και των χρηματοοικονομικών εργαλείων για την υποστήριξη των εταιρειών και των εργαζομένων, και να τους ενισχύουμε όπου και όταν χρειάζεται· χαιρετίζει την ενεργοποίηση της γενικής ρήτρας διαφυγής στο πλαίσιο του Συμφώνου Σταθερότητας και Ανάπτυξης τουλάχιστον έως το τέλος του 2021· αναμένει ότι η ρήτρα αυτή θα παραμείνει ενεργοποιημένη για όσο διάστημα υφίσταται η υποκείμενη αιτιολόγηση της ενεργοποίησης· επιμένει ότι τυχόν μελλοντικά προγράμματα προσαρμογής θα πρέπει να επικεντρώνονται στη βιώσιμη ανάπτυξη και τη δημιουργία ποιοτικών θέσεων εργασίας και να είναι συνεκτικά και να μην παρεμποδίζουν τις μεταρρυθμίσεις ή τις επενδύσεις στην κοινωνική πρόοδο προς την επίτευξη των κοινωνικών οροσήμων και στόχων που προσδιορίζονται στη διαδικασία του Ευρωπαϊκού Εξαμήνου και στα εθνικά σχέδια ανάκαμψης και ανθεκτικότητας, ιδίως όσον αφορά την πρόοδο προς τη μείωση της φτώχειας και των ανισοτήτων· επισημαίνει ότι θα πρέπει να διασφαλιστεί οικονομική στήριξη μέσω του ΜΑΑ, προκειμένου τα κράτη μέλη να επιτύχουν τα εν λόγω κοινωνικά ορόσημα και στόχους· καλεί την Επιτροπή και τα κράτη μέλη να διασφαλίσουν βιώσιμες επενδύσεις και να στηρίξουν τις ΜΜΕ και τους εργαζομένους τους κατά τη μετάβαση σε μια πιο ψηφιακή και πιο πράσινη οικονομία και την επανέναρξη της οικονομικής δραστηριότητας, και να δώσουν τη δέουσα προσοχή στις ΜΜΕ αναλύοντας τις πιθανές επιπτώσεις των πολιτικών δημοσιονομικής εξυγίανσης σε αυτές, δεδομένου ότι οι ΜΜΕ αποτελούν μία από τις κύριες κινητήριες δυνάμεις της οικονομίας της ΕΕ και είναι ζωτικής σημασίας για τη βιώσιμη ανάπτυξη·

15. πιστεύει ότι το πλαίσιο οικονομικής διακυβέρνησης πρέπει να αποφεύγει την φιλοκυκλικότητα, η οποία θα μπορούσε να οδηγήσει σε αύξηση της φτώχειας και των ανισοτήτων και σε απόκλιση από τους κοινωνικούς στόχους που συμφωνήθηκαν στον ΜΑΑ· ζητεί την εκ των προτέρων αξιολόγηση των πιθανών αρνητικών κοινωνικών συνεπειών της απενεργοποίησης της γενικής ρήτρας διαφυγής σύμφωνα με το άρθρο 9 ΣΛΕΕ· καλεί την Επιτροπή και τα κράτη μέλη, στο πλαίσιο του διαλόγου για την ανάκαμψη και την ανθεκτικότητα και της διοργανικής συμφωνίας για τη βελτίωση του νομοθετικού έργου, να συνεργαστούν με το Ευρωπαϊκό Κοινοβούλιο προκειμένου να προτείνουν τις απαραίτητες αλλαγές οικονομικής διακυβέρνησης που θα εξασφαλίσουν την κοινωνική πρόοδο και θα προστατεύσουν τα πλέον ευάλωτα άτομα από τις συνέπειες οιωνδήποτε δυνητικών μελλοντικών προγραμμάτων προσαρμογής·

16. αναγνωρίζει την ουσιαστική σημασία του NGEU, όμως θεωρεί λυπηρό το γεγονός ότι το περιορισμένο μέγεθος του προϋπολογισμού της ΕΕ, σε συνδυασμό με τη φύση του που βασίζεται στις δαπάνες και υπόκειται στην αρχή της ισοσκέλισης, σημαίνει ότι οι λειτουργίες αναδιανομής και σταθεροποίησης είναι επίσης πολύ περιορισμένες· αναγνωρίζει τη σημασία των κοινωνικών πολιτικών και των πολιτικών συνοχής και προσβλέπει στην ενίσχυσή τους σε περίπτωση που προκύψουν περισσότερες ανάγκες· τονίζει, συνεπώς, ότι είναι ακόμη πιο σημαντικό να αξιοποιηθούν πλήρως όλες οι δυνατότητες στο πλαίσιο του ΠΔΠ, του NGEU και του συστήματος ιδίων πόρων, για τη στήριξη μιας χωρίς αποκλεισμούς εθνικής ανάκαμψης, κοινωνικής δικαιοσύνης και περιβαλλοντικής, οικονομικής, κοινωνικής και χωρίς αποκλεισμούς ανθεκτικότητας, καθώς και για την τόνωση των κοινωνικών πολιτικών και επενδύσεων, παράλληλα με την ενίσχυση του προϋπολογισμού της ΕΕ με ένα ευρύτερο χαρτοφυλάκιο ιδίων πόρων·

17. πιστεύει ότι τόσο το NGEU, το ΠΔΠ και ο προϋπολογισμός της ΕΕ πρέπει να προβλέπουν επενδύσεις για τους κοινωνικούς στόχους, και ιδίως την κοινωνική πρόοδο, όπως ορίζεται στο άρθρο 3 ΣΕΕ και στο άρθρο 9 ΣΛΕΕ, το ίδιο φιλόδοξες με τις επενδύσεις στον πράσινο και τον ψηφιακό τομέα, και θεωρεί ότι η μείωση της φτώχειας και των ανισοτήτων θα πρέπει επίσης να αποτελεί εγκάρσιο ζήτημα σε όλες τις αποφάσεις περί δαπανών· πιστεύει ότι οι λειτουργίες ανακατανομής και σταθεροποίησης του προϋπολογισμού της ΕΕ ενδέχεται να χρειαστεί να ενισχυθούν για μια ισχυρή και χωρίς αποκλεισμούς ανάκαμψη· καλεί τα κράτη μέλη να αξιοποιήσουν πλήρως όλες τις δυνατότητες του ΠΔΠ, του NGEU και του συστήματος ιδίων πόρων για την υποστήριξη των κοινωνικών στόχων και της κοινωνικής δικαιοσύνης στο πλαίσιο της εθνικής τους ανάκαμψης, προκειμένου να ενισχυθεί η κοινωνική φιλοδοξία τόσο στο ΠΔΠ όσο και στον ΜΑΑ· καλεί τα κράτη μέλη να επισπεύσουν την εφαρμογή των προγραμμάτων και ταμείων της ΕΕ σύμφωνα με το ΠΔΠ 2014-2020, και να επικυρώσουν επειγόντως την απόφαση (ΕΕ, Ευρατόμ) 2020/2053, και τονίζει ότι η εφαρμογή του χάρτη πορείας προς τη θέσπιση νέων ιδίων πόρων θα είναι καίριας σημασίας για την αποπληρωμή των χρημάτων που δαπανώνται στο πλαίσιο του μέσου ανάκαμψης της ΕΕ χωρίς αδικαιολόγητη μείωση των δαπανών της ΕΕ ή των επενδύσεων στις πολιτικές απασχόλησης και τις κοινωνικές πολιτικές βάσει του ΠΔΠ 2021-2027·

18. εκφράζει την ικανοποίησή του διότι το Ευρωπαϊκό Εξάμηνο ενσωματώνει εκείνες τις συνιστώσες που αφορούν τις ειδικές δραστηριότητες στους τομείς της εκπαίδευσης, του πολιτισμού, του αθλητισμού και των μέσων ενημέρωσης, οι οποίες πραγματοποιούνται στο πλαίσιο του ΜΑΑ· ζητεί από την Επιτροπή να παρακολουθεί στενά τις εκθέσεις προόδου των κρατών μελών σχετικά με την εφαρμογή των εθνικών σχεδίων ανάκαμψης και ανθεκτικότητας στο πλαίσιο της διαδικασίας του Ευρωπαϊκού Εξαμήνου, προκειμένου να εξακριβώσει σε ποιο βαθμό έχουν επιτευχθεί οι στόχοι του ΜΑΑ·

19. τονίζει ότι ναι μεν η ΕΣΒΑ 2021 μνημονεύει την υλοποίηση του στόχου περί ανταγωνιστικής βιωσιμότητας της ΕΕ, αλλά επισημαίνει ότι η έννοια αυτή ούτε ορίζεται ως στόχος στις Συνθήκες της ΕΕ ούτε περιλαμβάνεται στους ΣΒΑ του ΟΗΕ· καλεί, ως εκ τούτου, την Επιτροπή να υλοποιήσει τους στόχους που ορίζονται στο άρθρο 3 ΣΕΕ και στα άρθρα 8 έως 11 ΣΛΕΕ, καθώς και να ορίσει με μεγαλύτερη ακρίβεια την έννοια της ανθεκτικότητας, ώστε αυτή να σημαίνει την ικανότητα όχι μόνο να αντέχει και να αντιμετωπίζει τις προκλήσεις αλλά και να πραγματοποιεί μεταβάσεις με βιώσιμο, δίκαιο και δημοκρατικό τρόπο ( 33 )

20. επισημαίνει ότι η κοινωνική πρόοδος είναι ένας από τους στόχους της ΕΕ όπως ορίζεται στο άρθρο 3 παράγραφος 3 ΣΕΕ· σημειώνει ότι η συμφωνία για το ΠΔΠ πρέπει να αντικατοπτρίζει δεόντως τις σοβαρές κοινωνικές συνέπειες της πανδημίας COVID-19 και την ανάγκη ισχυρής απόκρισης με την πραγματοποίηση επενδύσεων στην αποφυγή μιας ακόμα μεγαλύτερης αύξησης της ανεργίας, της φτώχειας και του κοινωνικού αποκλεισμού, διασφαλίζοντας ότι κανένας δεν θα μείνει στο περιθώριο· τονίζει την ανάγκη να καταστεί η κοινωνική πρόοδος επενδυτική προτεραιότητα, μαζί με την πράσινη και την ψηφιακή μετάβαση, ούτως ώστε να προστατεύεται κάθε πολίτης των κοινωνιών μας, ιδίως οι πλέον ευάλωτοι, από τις αρνητικές επιπτώσεις της τρέχουσας κρίσης, και να μετριαστεί η διεύρυνση των ανισοτήτων· υπενθυμίζει ότι η Επιτροπή εκτιμά ότι οι επενδύσεις που απαιτούνται σε κοινωνικές υποδομές ανέρχονται σε 192 δισεκατομμύρια EUR, με την υγεία και τη μακροχρόνια περίθαλψη να αντιπροσωπεύουν το 62 % (57 δισεκατομμύρια EUR για την οικονομικά προσιτή στέγαση, 70 δισεκατομμύρια EUR για την υγεία, 50 δισεκατομμύρια EUR για τη μακροχρόνια περίθαλψη και 15 δισεκατομμύρια EUR για την εκπαίδευση και τη διά βίου μάθηση) ( 34 ) · επαναλαμβάνει τη σημασία των έργων που παράγουν θετικές κοινωνικές επιπτώσεις και ενισχύουν την κοινωνική ένταξη· υπενθυμίζει ότι τα σχέδια κοινωνικής προόδου πρέπει να περιλαμβάνονται στα εθνικά σχέδια ανάκαμψης και ανθεκτικότητας και να οριοθετούν την υλοποίηση του ΕΠΚΔ και των κοινωνικών επενδύσεων, προκειμένου να μειωθεί το κενό επενδύσεων σε κοινωνικές υποδομές· τονίζει τον ρόλο του Ευρωπαϊκού Κοινοβουλίου ως συννομοθέτη και ζητεί να ληφθεί υπόψη η συμβολή του, με στόχο τη διασφάλιση δημοκρατικής παρακολούθησης των σχεδίων ανάκαμψης και ανθεκτικότητας· καλεί τα κράτη μέλη να δημιουργήσουν μηχανισμούς που να εγγυώνται τον διάλογο με τους περιφερειακούς κοινωνικούς εταίρους·

21. καλεί τα κράτη μέλη να αυξήσουν τα μερίδια για την εκπαίδευση από το ακαθάριστο εγχώριο προϊόν τους και να συμπεριλάβουν στα εθνικά τους σχέδια ανάκαμψης και ανθεκτικότητας φιλόδοξες επενδύσεις για όλα τα επίπεδα εκπαίδευσης — συμπεριλαμβανομένων της επαγγελματικής εκπαίδευσης και κατάρτισης, της αναβάθμισης των δεξιοτήτων και της επανειδίκευσης — κάτι που αποτελεί προϋπόθεση για μια οικονομική ανάκαμψη που θα προωθεί την κοινωνική συνοχή και θα αντιμετωπίζει τις ανισότητες·

Κοινωνική διάσταση

22. καλεί την Επιτροπή και τα κράτη μέλη να αντιμετωπίσουν ενεργά το ψηφιακό χάσμα στην πρόσβαση στις δημόσιες υπηρεσίες, πολλές από τις οποίες ψηφιοποιήθηκαν κατά την πανδημία της COVID-19, διασφαλίζοντας τη στήριξη της ΕΕ, συμπεριλαμβανομένης της οικονομικής στήριξης, της κοινωνικής καινοτομίας σε τοπικό επίπεδο, ώστε οι δημόσιες υπηρεσίες να είναι πιο εύκολα προσβάσιμες, συμπεριλαμβανομένης της ανάπτυξης ικανοτήτων και της αναβάθμισης καινοτόμων πρωτοβουλιών από τη βάση προς την κορυφή για την ηλεκτρονική ένταξη και την απόκτηση στοιχειωδών γνώσεων σχετικά με δεδομένα, ώστε να διασφαλιστεί ότι ο κάθε πολίτης της ΕΕ έχει πρόσβαση σε υψηλής ποιότητας, προσβάσιμες και φιλικές προς τον χρήστη υπηρεσίες γενικού ενδιαφέροντος· τονίζει τη σημασία της περαιτέρω βελτίωσης των ψηφιακών δεξιοτήτων και της προώθησης του ψηφιακού μετασχηματισμού των επιχειρήσεων και των δημόσιων διοικήσεων· υπογραμμίζει ότι η ψηφιοποίηση των δημοσίων υπηρεσιών μπορεί να συμβάλει στη διευκόλυνση της δίκαιης κινητικότητας του εργατικού δυναμικού, ιδίως όσον αφορά τον συντονισμό των συστημάτων κοινωνικής ασφάλισης, και καλεί τα κράτη μέλη να δεσμευτούν σε αυτή την ψηφιοποίηση· τονίζει ότι τα κράτη μέλη θα πρέπει επίσης να εστιάσουν στην καινοτομία και τις επενδύσεις στη βελτίωση της συνδεσιμότητας και των υποδομών για τα αστικά και αγροτικά νοικοκυριά και κατά μήκος των μεγάλων μεταφορικών διαδρόμων·

23. καλεί τα κράτη μέλη να λάβουν τα απαραίτητα μέτρα για να ενισχύσουν την ψηφιακή υποδομή τους, τη συνδεσιμότητά τους και τις εκπαιδευτικές μεθόδους που χρησιμοποιούνται στα σχολεία, στα πανεπιστήμια και στα κέντρα μάθησής τους, να επισπεύσουν τις μεταρρυθμίσεις για την υλοποίηση του ψηφιακού μετασχηματισμού, διασφαλίζοντας έτσι ότι όλοι οι πολίτες της ΕΕ θα μπορούν να επωφεληθούν, και να καταβάλουν ιδιαίτερες προσπάθειες για να διασφαλίσουν ότι η επιγραμμική εκπαίδευση θα είναι προσβάσιμη σε όλους· υπενθυμίζει, στο πλαίσιο αυτό, την ανάγκη επαρκούς κατάρτισης διδασκάλων, εκπαιδευτών και γονέων, οι οποίοι διαδραματίζουν όλοι καίριο ρόλο στον ψηφιακό μετασχηματισμό, ιδίως σε σχέση με νέες κατηγορίες, όπως είναι η εξ αποστάσεως και η μεικτή μάθηση· επισημαίνει την ανάγκη να αξιολογηθεί ενδελεχώς ο αντίκτυπος που έχει η υπέρμετρη έκθεση στον ψηφιακό κόσμο και ζητεί τη λήψη μέτρων για μια καλύτερη κατανόηση των κινδύνων που ενέχουν οι ψηφιακές τεχνολογίες και που ενδέχεται να επηρεάσουν ιδίως τα παιδιά και τους νέους· τονίζει ότι, μακροπρόθεσμα, η πρόσβαση στην ψηφιακή και την επιγραμμική εκπαίδευση δεν προορίζεται να λειτουργήσει ως υποκατάστατο, αλλά μάλλον ως συμπλήρωμα της απευθείας αλληλεπίδρασης μεταξύ εκπαιδευτικών και εκπαιδευομένων, δεδομένου ότι μόνο η αυτοπρόσωπη μάθηση μπορεί να διασφαλίσει αποτελεσματικά την απόκτηση διαπροσωπικών και κοινωνικών δεξιοτήτων·

24. τονίζει ότι είναι αναγκαίο η Επιτροπή και τα κράτη μέλη να συλλέξουν καλύτερα και πιο εναρμονισμένα δεδομένα σχετικά με τον αριθμό των αστέγων στην ΕΕ, καθώς αυτό αποτελεί τη βάση οποιασδήποτε αποτελεσματικής δημόσιας πολιτικής·

25. τονίζει ότι η επένδυση στα κοινωνικά δικαιώματα είναι σημαντική, όπως και η προσπάθεια για την ενσωμάτωση όλων των αρχών που κατοχυρώνονται στον ΕΠΚΔ, λαμβανομένων δεόντως υπόψη των διαφορετικών κοινωνικοοικονομικών πλαισίων, της πολυμορφίας των εθνικών συστημάτων και του ρόλου των κοινωνικών εταίρων·

26. εκφράζει την ανησυχία του για τα μεγάλα ποσά φορολογικών εσόδων που δεν εισπράττονται λόγω της μεγάλης κλίμακας φοροαποφυγής· καλεί το Συμβούλιο να επιταχύνει τις διαπραγματεύσεις σχετικά με τη νομοθεσία για τις δημόσιες εκθέσεις ανά χώρα και την κοινή ενοποιημένη βάση φορολογίας εταιρειών, και να αναθεωρήσει τα κριτήρια τόσο για την Ομάδα «Κώδικας δεοντολογίας για τη φορολογία των επιχειρήσεων» όσο και για τον ευρωπαϊκό κατάλογο μη συνεργάσιμων περιοχών δικαιοδοσίας της ΕΕ·

27. καλεί την Επιτροπή και το Συμβούλιο να καταβάλουν κάθε δυνατή προσπάθεια για να καταπολεμήσουν τη φοροδιαφυγή και τη φοροαποφυγή και να αντιμετωπίσουν αποτελεσματικά τις επιζήμιες φορολογικές πρακτικές που υιοθετούν ορισμένα κράτη μέλη·

28. εκφράζει τη λύπη του διότι δεν είναι σαφής ο τρόπος παρουσίασης των δεδομένων στην κοινή έκθεση για την απασχόληση και διότι συχνά τα δεδομένα αυτά δεν επιτρέπουν την εξαγωγή συμπερασμάτων ή τις εύκολες συγκρίσεις σε ό,τι αφορά την εξέλιξη των μισθών, την παραγωγικότητα, τις καθαρές υπεραξίες και τα κέρδη, τις επιδοτήσεις και τις φορολογικές ελαφρύνσεις για τις εταιρείες, και τη φορολογική σφήνα για την εργασία και το κεφάλαιο· προειδοποιεί ότι δεν μετράται η πολυπαραγοντική παραγωγικότητα· καλεί τα κράτη μέλη να συμπεριλάβουν τον δείκτη ισότητας των φύλων στα εργαλεία του Ευρωπαϊκού Εξαμήνου και να αναλύσουν τις διαρθρωτικές μεταρρυθμίσεις με γνώμονα το φύλο· υπενθυμίζει ότι, για την κατανόηση των νέων απαιτήσεων, συμπεριφορών και αντιδράσεων, απαιτούνται καλύτερη συλλογή, παρακολούθηση και χρήση των υφιστάμενων και νέων μορφών δεδομένων και στοιχείων· εκφράζει τον προβληματισμό του για την έλλειψη αναφορών στην καταπολέμηση των διακρίσεων και του ρατσισμού και στην εξασφάλιση ίσων ευκαιριών και αξιοπρεπούς διαβίωσης για όλες τις ομάδες, περιλαμβανομένων των παιδιών και όσον αφορά την πρόσβασή τους στην εκπαίδευση· καλεί την Επιτροπή να ενισχύσει την εφαρμογή νομοθεσίας, πολιτικής και πρακτικών κατά των διακρίσεων, ώστε να αντιμετωπίσει αποτελεσματικά τις διακρίσεις για οποιονδήποτε λόγο, συμπεριλαμβανομένης της προκατάληψης κατά των αθίγγανων, και να διαφυλάξει την κοινωνική, ψυχική, πολιτιστική και σωματική ευεξία στο πλαίσιο των μέτρων ανάκαμψης·

29. καλεί την Επιτροπή και τα κράτη μέλη να αναπτύξουν μια βιώσιμη δέσμη μέτρων για την ποιοτική απασχόληση, λαμβάνοντας υπόψη τις διάφορες μορφές εθνικών πρακτικών και τον ρόλο των κοινωνικών εταίρων και των συλλογικών διαπραγματεύσεων, συμπεριλαμβανομένων και νομοθετικών πρωτοβουλιών που θα στοχεύουν όχι μόνο στη βελτίωση των μισθών αλλά και στη διασφάλιση αξιοπρεπών συνθηκών εργασίας για όλους, με ειδική έμφαση στην τηλεργασία, στο δικαίωμα αποσύνδεσης, στην ισορροπία μεταξύ επαγγελματικής και προσωπικής ζωής, στην ψυχική ευεξία στην εργασία, στη γονική άδεια και την άδεια για την παροχή φροντίδας, στην επαγγελματική υγεία και ασφάλεια, στα δικαιώματα των εργαζομένων σε πλατφόρμες, στη διασφάλιση ποιοτικών θέσεων εργασίας για τους εργαζομένους σε θέσεις κρίσιμης σημασίας και στην ενίσχυση της δημοκρατίας στην εργασία και του ρόλου των κοινωνικών εταίρων και των συλλογικών διαπραγματεύσεων· τονίζει ότι η δημιουργία ποιοτικής απασχόλησης είναι ένας από τους στόχους που περιλαμβάνει ο κανονισμός του ΤΑΑ και ότι αυτό θα πρέπει να γίνει μέσω μιας ολοκληρωμένης δέσμης μεταρρυθμίσεων και επενδύσεων, καθώς και μέτρων που διασφαλίζουν σταθερές συμβάσεις, αξιοπρεπείς μισθούς, κάλυψη των συλλογικών διαπραγματεύσεων και κατώτατα όρια κοινωνικής προστασίας, συμπεριλαμβανομένων αξιοπρεπών συντάξεων πάνω από το όριο της φτώχειας· καλεί την Επιτροπή να συμπεριλάβει αυτούς τους δείκτες στις κατευθυντήριες γραμμές για την αξιολόγηση της κοινωνικής προόδου στα εθνικά σχέδια ανάκαμψης και ανθεκτικότητας· επισημαίνει ότι οι μεταρρυθμίσεις της αγοράς εργασίας που πραγματοποιούνται στα εθνικά σχέδια ανάκαμψης και ανθεκτικότητας πρέπει να συμβαδίζουν με την επίτευξη αυτών των στόχων·

30. σημειώνει ότι μακροοικονομικές πολιτικές που διασφαλίζουν υψηλά επίπεδα ποιοτικής απασχόλησης, καθώς και δίκαιη φορολογία, είναι απαραίτητες για τη βιωσιμότητα των εθνικών συνταξιοδοτικών συστημάτων μας σε ένα δημογραφικό πλαίσιο που χαρακτηρίζεται από τη γήρανση του πληθυσμού των κρατών μελών· τονίζει την ανάγκη περαιτέρω υποστήριξης των εργαζομένων και των επιχειρήσεων, καθώς τα κράτη μέλη συνεχίζουν να αγωνίζονται για να επιτύχουν μακροοικονομική σταθερότητα στον απόηχο της κρίσης της νόσου COVID-19· ζητεί συντονισμένη προσέγγιση σε επίπεδο ΕΕ προκειμένου να αποφευχθεί ο άδικος και αθέμιτος ανταγωνισμός ως προς το κόστος εργασίας και να προωθηθεί η ανοδική κοινωνική σύγκλιση για όλους·

31. τονίζει ότι ο κοινωνικός διάλογος και οι συλλογικές διαπραγματεύσεις αποτελούν βασικά εργαλεία που βοηθούν εργοδότες και συνδικάτα να καθορίζουν δίκαιους μισθούς και δίκαιες συνθήκες εργασίας, και ότι τα ισχυρά συστήματα συλλογικής διαπραγμάτευσης ενισχύουν την ανθεκτικότητα των κρατών μελών σε περιόδους οικονομικής κρίσης· πιστεύει ακράδαντα ότι μια δημοκρατική, ανθεκτική και κοινωνικά δίκαιη ανάκαμψη θα πρέπει να βασίζεται στον κοινωνικό διάλογο, συμπεριλαμβανομένων των συλλογικών διαπραγματεύσεων· επαναλαμβάνει την άποψή του ότι τα κράτη μέλη θα πρέπει να λάβουν μέτρα για την προώθηση της υψηλής πυκνότητας της συνδικαλιστικής κάλυψης και για την αντιστροφή της μείωσης της κάλυψης των συλλογικών διαπραγματεύσεων· τονίζει ότι είναι σημαντικό να διασφαλιστεί ότι οι εργαζόμενοι στην ΕΕ προστατεύονται από επαρκείς κατώτατους μισθούς, από τη νομοθεσία ή από συλλογικές συμφωνίες και ότι έχουν αξιοπρεπές επίπεδο διαβίωσης, όπου και αν εργάζονται· χαιρετίζει, εν προκειμένω, την πρόταση οδηγίας της Επιτροπής για επαρκείς κατώτατους μισθούς στην Ευρωπαϊκή Ένωση, η οποία αποσκοπεί στο να αυξηθεί η κάλυψη των συλλογικών διαπραγματεύσεων και να διασφαλιστεί ότι οι εργαζόμενοι στην Ευρωπαϊκή Ένωση προστατεύονται με κατώτατους μισθούς που καθορίζονται σε επαρκή επίπεδα·

32. καλεί τα κράτη μέλη να λάβουν μέτρα για την προώθηση της αποτελεσματικής πρόσβασης στα συστήματα κοινωνικής προστασίας προκειμένου να εξασφαλιστούν επαρκή κατώτατα όρια κοινωνικής προστασίας για όλους τους εργαζομένους (ιδίως τους ευάλωτους εργαζόμενους, όπως οι εργαζόμενοι σε άτυπες μορφές εργασίας, οι αυτοαπασχολούμενοι, οι μετανάστες και τα άτομα με αναπηρία), ιδίως ακολουθώντας τη σύσταση του Συμβουλίου, της 8ης Νοεμβρίου 2019, σχετικά με την πρόσβαση των εργαζομένων και των αυτοαπασχολούμενων στην κοινωνική προστασία ( 35 ) · επικροτεί και πάλι την έγκριση της εν λόγω σύστασης ως πρώτο βήμα και τη δέσμευση της Επιτροπής όσον αφορά την ενίσχυση των συστημάτων κοινωνικής προστασίας στην ΕΕ, αλλά τονίζει την ανάγκη να καταστεί πραγματικότητα η καθολική πρόσβαση στην κοινωνική προστασία, ιδίως στο πλαίσιο της σημερινής δύσκολης κατάστασης· καλεί τα κράτη μέλη να αναπτύξουν και να ενισχύσουν τα κίνητρα για την αύξηση των ευκαιριών απασχόλησης για τους εργαζομένους μεγαλύτερης ηλικίας, διασφαλίζοντας παράλληλα την επάρκεια και τη βιωσιμότητα των συνταξιοδοτικών συστημάτων·

33. καλεί την Επιτροπή να δώσει προτεραιότητα στη δημοσίευση της στρατηγικής της για τα δικαιώματα των ατόμων με αναπηρία και ζητεί από τα κράτη μέλη να έχουν κατά νου και να εργαστούν για την αντιστάθμιση των δυσανάλογων αρνητικών επιπτώσεων που έχουν για τις ευάλωτες ομάδες τα μέτρα που θεσπίστηκαν στο πλαίσιο της πανδημίας·

34. υπενθυμίζει ότι η κρίση COVID-19 έχει θέσει τα συστήματα δημόσιας υγείας των κρατών μελών υπό πρωτόγνωρες πιέσεις, γεγονός που υπογραμμίζει τη σημασία της επαρκούς χρηματοδότησης, ιδίως με τη βέλτιστη χρήση του ΜΑΑ για την ενίσχυση της ετοιμότητας για την αντιμετώπιση κρίσεων και την ενδυνάμωση της κοινωνικής και θεσμικής ανθεκτικότητας, καθώς και της σημασίας της ικανότητας, της προσβασιμότητας, της αποτελεσματικότητας και της ποιότητας της δημόσιας υγείας και των επαρκώς στελεχωμένων συστημάτων υγειονομικής περίθαλψης, μεταξύ άλλων προκειμένου να επιταχυνθεί η συντονισμένη διανομή των εμβολίων σε όλα τα κράτη μέλη και σε όλους τους ανθρώπους και η έγκαιρη πρόσβαση σε αυτά· χαιρετίζει εν προκειμένω την οικοδόμηση μιας ισχυρής Ένωσης Υγείας της ΕΕ· καλεί τα κράτη μέλη να διασφαλίσουν ισότιμη και καθολική πρόσβαση σε υψηλής ποιότητας υγειονομική περίθαλψη, συμπεριλαμβανομένης της προληπτικής, της μακροχρόνιας περίθαλψης και της προαγωγής της υγείας, με ιδιαίτερη έμφαση στην ποιοτική περίθαλψη για τους ηλικιωμένους, ιδίως με την πραγματοποίηση ειδικών επενδύσεων στον τομέα αυτό και την εξάλειψη της επισφάλειας και της κατάχρησης της προσωρινής εργασίας στον τομέα της υγείας·

35. τονίζει ότι η αντιμετώπιση της πανδημίας αποτελεί προϋπόθεση για την κοινωνική και οικονομική ανάκαμψη και για την αποτελεσματικότητα των προσπαθειών ανάκαμψης· χαιρετίζει την ανάπτυξη εμβολίων κατά της COVID-19, αλλά ανησυχεί ιδιαίτερα για τις σοβαρές περιπτώσεις μη συμμόρφωσης με τα χρονοδιαγράμματα παραγωγής και παράδοσης· ζητεί, τα εμβόλια κατά της COVID-19 να αντιμετωπίζονται στην πράξη ως δημόσια αγαθά εγγυημένα για όλους· καλεί την Επιτροπή και τα κράτη μέλη να υπερβούν τους φραγμούς και τους περιορισμούς που απορρέουν από τα διπλώματα ευρεσιτεχνίας και τα δικαιώματα διανοητικής ιδιοκτησίας, προκειμένου να διασφαλιστεί η ευρεία παραγωγή εμβολίων και η έγκαιρη διανομή τους σε όλα τα κράτη μέλη και σε όλους τους ανθρώπους·

36. υπενθυμίζει ότι το χάσμα στην απασχόληση, το χάσμα στις αμοιβές μεταξύ των φύλων και το χάσμα των συντάξεων μεταξύ των φύλων παραμένουν εξαιρετικά σημαντικά· υπογραμμίζει ότι η διαδικασία του Ευρωπαϊκού Εξαμήνου και ο Μηχανισμός Ανάκαμψης και Ανθεκτικότητας θα πρέπει να συμβάλουν στην αντιμετώπιση αυτών των προκλήσεων· ζητεί την ενίσχυση της ισότητας των φύλων μέσω της ενσωμάτωσης της συνεκτίμησης της διάστασης του φύλου και ζητεί από την Επιτροπή να επιταχύνει την καθιέρωση μιας αποτελεσματικής, διαφανούς, ολοκληρωμένης, προσανατολισμένης στα αποτελέσματα και βασιζόμενης στις επιδόσεις μεθοδολογίας για όλα τα προγράμματα της ΕΕ· εκφράζει την ικανοποίησή του για την πρόθεση της Επιτροπής να θεσπίσει δεσμευτικά μέτρα για την διαφάνεια των αμοιβών, συμπεριλαμβανομένης της δημιουργίας ενός δείκτη μισθολογικής ισότητας μεταξύ ανδρών και γυναικών· ζητεί την ταχεία έγκριση των εν λόγω μέτρων προκειμένου να αποφευχθούν περαιτέρω ανισότητες με βάση το φύλο· καλεί τα κράτη μέλη και την Επιτροπή να υποστηρίξουν την επιχειρηματικότητα των γυναικών και να διευκολύνουν την πρόσβασή τους σε χρηματοδότηση· καλεί τα κράτη μέλη να μεριμνήσουν για την απεμπλοκή των διαπραγματεύσεων στο Συμβούλιο σχετικά με την οδηγία για την παρουσία των γυναικών στα διοικητικά συμβούλια των εταιρειών·

37. καλεί την Επιτροπή να διευρύνει στο μέλλον τις συστάσεις ανά χώρα, ώστε να συμπεριλαμβάνουν το αποτέλεσμα σε ό,τι αφορά τη συμμετοχή των κοινωνικών εταίρων στους μηχανισμούς καθορισμού των μισθών και την αποτελεσματικότητα της συμμετοχής αυτής·

38. τονίζει ότι η έγκαιρη, αποτελεσματική και ισότιμη εφαρμογή του θεματολογίου δεξιοτήτων της ΕΕ είναι ζωτικής σημασίας για την προώθηση της απασχόλησης στον τομέα της υγείας και για την αντιμετώπιση των ελλείψεων δεξιοτήτων σε νέα εργασιακά πεδία· προειδοποιεί, εντούτοις, ότι το θεματολόγιο δεξιοτήτων δεν επαρκεί για την αντιμετώπιση του ολοένα και πιο επισφαλούς χαρακτήρα της εργασίας και της φτώχειας των εργαζομένων στην αγορά εργασίας της ΕΕ· καλεί την Επιτροπή και τα κράτη μέλη να διασφαλίσουν ότι αναπτύσσονται υψηλής ποιότητας, οικονομικά προσιτές και χωρίς αποκλεισμούς δεξιότητες και επαγγελματική κατάρτιση μέσω της απόκτησης και αμοιβαίας αναγνώρισης των προσόντων και της αναγνώρισης και επικύρωσης των ικανοτήτων, των μαθησιακών αποτελεσμάτων και των διπλωμάτων σε όλα τα επίπεδα της εκπαίδευσης, καθώς και μέσω της μη τυπικής μάθησης με εξατομικευμένη υποστήριξη και ενεργό προβολή, ιδίως για τις πλέον περιθωριοποιημένες κοινωνικές ομάδες, έτσι ώστε να αποφεύγονται τα στερεότυπα· επισημαίνει την ανάγκη ενθάρρυνσης πρακτικών διά βίου μάθησης σε ολόκληρη την ΕΕ, καθώς θα αποδειχθεί ουσιαστικό στοιχείο για τη μετάβαση προς μια ψηφιακή, πράσινη, ανταγωνιστική και ανθεκτική οικονομία της ΕΕ·

39. υπενθυμίζει τη σημασία των ενωσιακών προγραμμάτων, όπως η «Εγγύηση για τη Νεολαία», η δέσμη μέτρων των οποίων ενισχύθηκε πρόσφατα· καλεί τα κράτη μέλη να εφαρμόσουν ταχέως το πρόγραμμα αυτό, σε στενό συντονισμό με τα ταμεία της ΕΕ, όπως το Ευρωπαϊκό Κοινωνικό Ταμείο+, για να αντιμετωπίσουν την κατάσταση των νέων ΕΕΑΚ, με ιδιαίτερη μέριμνα για όσους ζουν σε αγροτικές περιοχές και σε περιοχές με φυσικούς ή δημογραφικούς περιορισμούς στις αγορές εργασίας τους, προκειμένου να διασφαλιστεί ότι όλοι οι νέοι ηλικίας κάτω των 30 ετών θα λαμβάνουν προσφορά εργασίας καλής ποιότητας, συνεχή εκπαίδευση, επαγγελματική εκπαίδευση ή κατάρτιση, θα είναι σε θέση να αναπτύξουν τις δεξιότητες που απαιτούνται για ευκαιρίες απασχόλησης σε ευρύ φάσμα τομέων, ή θα τους προσφέρεται αμειβόμενη μαθητεία ή πρακτική άσκηση εντός τεσσάρων μηνών από τότε που έμειναν άνεργοι ή που τελείωσαν την επίσημη εκπαίδευση·

40. ενθαρρύνει τα κράτη μέλη να προσαρμόσουν προσωρινά το πρόγραμμα διανομής φρούτων, λαχανικών και γάλακτος στα σχολεία της ΕΕ στο κλείσιμο των σχολείων, όπου το κλείσιμο αυτό είναι απαραίτητο για την καταπολέμηση της πανδημίας, προκειμένου να διασφαλιστεί ότι τα παιδιά θα διατηρήσουν υγιεινές διατροφικές συνήθειες κατά τη διάρκεια αυτών των περιόδων, να αποτραπεί ο υποσιτισμός όσων διατρέχουν κίνδυνο φτώχειας και κοινωνικού αποκλεισμού, και να στηριχθούν οι τοπικοί παραγωγοί·

41. τονίζει τη σημασία του οριζόντιου συντονισμού μεταξύ των προγραμμάτων της ΕΕ και των εθνικών μέτρων για την κοινωνική δικαιοσύνη και ισότητα, την κοινωνική ανάπτυξη, την καταπολέμηση του κινδύνου της φτώχειας και του κοινωνικού αποκλεισμού, περιλαμβανομένων της παιδικής φτώχειας και της φτώχειας των εργαζομένων, και την αποτροπή της εμφάνισης ελλείψεων δεξιοτήτων και εισοδηματικών ανισοτήτων· επισημαίνει ότι το Ευρωπαϊκό Κοινωνικό Ταμείο αποτελεί εξαιρετικό παράδειγμα του προαναφερθέντος οριζόντιου συντονισμού· υποστηρίζει, συγχρόνως, σθεναρά, ότι σε όλα τα προγράμματα δαπανών θα πρέπει να λαμβάνεται υπόψη ο αντίκτυπος σε κοινωνικό και εργασιακό επίπεδο·

42. τονίζει ότι ο μηχανισμός ασφαλείας του προϋπολογισμού της ΕΕ, οι δανειοληπτικές και δανειοδοτικές λειτουργίες του, και ιδίως το μέσο της ΕΕ για την προσωρινή στήριξη με στόχο τον μετριασμό των κινδύνων ανεργίας σε κατάσταση έκτακτης ανάγκης (σύστημα SURE), αποτελούν τέλεια παραδείγματα του τρόπου με τον οποίο η πιστωτική ικανότητα και η φήμη του προϋπολογισμού της ΕΕ μπορούν να χρησιμοποιηθούν για τη στήριξη της δράσης των κρατών μελών σύμφωνα με τις ευρωπαϊκές προτεραιότητες, ιδίως στις εξαιρετικές περιστάσεις που δημιούργησε μια υγειονομική και οικονομική κρίση, η οποία ήταν πρωτοφανής στην ιστορία της ΕΕ·

43. ζητεί καλύτερο συντονισμό μεταξύ των περιβαλλοντικών, οικονομικών και κοινωνικών πολιτικών και μεταξύ των διαφόρων κονδυλίων ανάκαμψης και διαρθρωτικών κονδυλίων, προκειμένου να βελτιωθούν οι συνέργειες και να ενισχυθούν οι πόροι για κοινωνικές επενδύσεις, ιδίως εκείνοι που απευθύνονται σε όσους βρίσκονται στην πρώτη γραμμή της αντιμετώπισης της κρίσης, όπως οι βασικοί εργαζόμενοι, με ενσωμάτωση της αρχής ότι κανείς δεν πρέπει να μείνει στο περιθώριο· καλεί την Επιτροπή και τα κράτη μέλη να επιδιώξουν τη συμμετοχή όλων των σχετικών εθνικών, περιφερειακών και τοπικών αρχών, στα κατάλληλα επίπεδά τους, στον σχεδιασμό και την εφαρμογή των δράσεων που σχετίζονται με το Ευρωπαϊκό Εξάμηνο, ιδίως στον τομέα της υγείας και στον κοινωνικό τομέα, που συχνά αγνοούνται στις οικονομικές και δημοσιονομικές αναλύσεις·

44. επικροτεί το γεγονός ότι το ζήτημα της οικονομικά προσιτής στέγασης συμπεριλήφθηκε στο Ευρωπαϊκό Εξάμηνο· καλεί την Επιτροπή να προτείνει ένα ενωσιακό πλαίσιο για τις εθνικές στρατηγικές για τους αστέγους, και καλεί επιπλέον τα κράτη μέλη να υιοθετήσουν την αρχή της προτεραιότητας στη στέγαση («Housing First»), η οποία βοηθά ουσιαστικά στη μείωση του ποσοστού των αστέγων, δίνοντας προτεραιότητα στην παροχή μόνιμης κατοικίας στους αστέγους, προτείνοντας τρόπους για την αντιμετώπιση της ενεργειακής φτώχειας, σταματώντας τις εξώσεις και τερματίζοντας την ποινικοποίηση της αστεγίας· τονίζει, επιπλέον, την ανάγκη να συγκεντρωθούν καλύτερα και πιο εναρμονισμένα στοιχεία για τους άστεγους στην ΕΕ· καλεί την Επιτροπή και τα κράτη μέλη να υποβάλουν συγκεκριμένες προτάσεις για την επαρκή αντιμετώπιση του προβλήματος της ενεργειακής φτώχειας στο πλαίσιο της Ευρωπαϊκής Πράσινης Συμφωνίας·

45. καλεί την Επιτροπή να παρουσιάσει ένα μέσο για τον περιορισμό των επιπτώσεων των ασύμμετρων κλυδωνισμών που να είναι μακροπρόθεσμα αποτελεσματικό, όπως ένα επαρκές και λειτουργικό σύστημα (αντ)ασφάλισης ανεργίας που θα μπορεί να στηρίζει τα εθνικά συστήματα όταν ένα μέρος της ΕΕ βιώνει έναν προσωρινό οικονομικό κλυδωνισμό· τονίζει την ύψιστη σημασία της στήριξης των επενδύσεων και της πρόσβασης στη χρηματοδότηση στην ΕΕ, προκειμένου να βοηθηθούν οι ΜΜΕ που αντιμετωπίζουν δυσκολίες φερεγγυότητας, να δημιουργηθεί ποιοτική απασχόληση σε στρατηγικούς τομείς και να προωθηθεί η εδαφική, οικονομική και κοινωνική συνοχή στην ΕΕ· επισημαίνει το γεγονός ότι το νέο Ευρωπαϊκό Ταμείο Προσαρμογής στην Παγκοσμιοποίηση για τους εκτοπισμένους εργαζομένους θα μπορούσε να κινητοποιηθεί για να μετριάσει τις συνέπειες της κρίσης COVID-19 στην απασχόληση· ζητεί, κατά συνέπεια, από τα κράτη μέλη να υποβάλουν ταχέως αιτήσεις χρηματοδότησης στην Επιτροπή με σκοπό τη στήριξη των εργαζομένων της ΕΕ που έχασαν τις δουλειές τους λόγω της COVID-19, για τον επαναπροσανατολισμό, την επανειδίκευση και την επανένταξή τους στην αγορά εργασίας·

46. χαιρετίζει το γεγονός ότι το Ευρωπαϊκό Ταμείο Προσαρμογής στην Παγκοσμιοποίηση χρησιμοποιείται επίσης για την αντιμετώπιση της παρούσας πανδημίας, υποστηρίζοντας τις ανάγκες αναδιάρθρωσης των εταιρειών της ΕΕ· σημειώνει ότι το κατώτατο όριο απολύσεων εργαζομένων ώστε να υπάρχει η δυνατότητα πρόσβασης στο ταμείο έχει μειωθεί στις 200, καθώς και ότι αυτό το εργαλείο της ΕΕ θα μπορούσε να βοηθήσει στη χρηματοδότηση εξατομικευμένων μέτρων υποστήριξης, όπως εξατομικευμένα προγράμματα κατάρτισης, απόκτησης νέων δεξιοτήτων και αναβάθμισης των δεξιοτήτων· καλεί τα εμπλεκόμενα θεσμικά όργανα της ΕΕ να διαθέτουν ευελιξία και να αναλύουν γρήγορα τις αιτήσεις ενεργοποίησης, διασφαλίζοντας ότι ο χρόνος κινητοποίησης του ταμείου μειώνεται στο ελάχιστο·

47. τονίζει ότι το φαινόμενο της «διαρροής εγκεφάλων» διευρύνει το χάσμα οικονομικής και κοινωνικής ανάπτυξης εντός της ΕΕ· καλεί την Επιτροπή να αξιολογήσει τα φαινόμενα «διαρροής εγκεφάλων» ορισμένων περιοχών και τομέων και να προτείνει υποστηρικτικά μέτρα όπου χρειάζεται, καθώς και να στηρίξει τους μετακινούμενους εργαζόμενους διασφαλίζοντας την ελεύθερη κυκλοφορία των εργαζομένων, χωρίς περιορισμούς, και ενισχύοντας τη δυνατότητα μεταφοράς δικαιωμάτων και παροχών· ζητεί από την Επιτροπή να υποβάλει πρόταση για έναν ψηφιακό αριθμό κοινωνικής ασφάλισης της ΕΕ·

48. επισημαίνει την ανάγκη να παρασχεθεί ειδική στήριξη στον τομέα των μέσων ενημέρωσης που διαδραματίζει καίριο ρόλο στις δημοκρατίες μας, με τέτοιο τρόπο ώστε να γίνονται σεβαστές και να προάγονται η ελευθερία των μέσων ενημέρωσης και η πολυφωνία, σε μια εποχή ολοένα και μεγαλύτερης κυριαρχίας, στο διαδικτυακό περιβάλλον, λίγων μεγάλων παραγόντων, με ολοένα και μεγαλύτερη ισχύ στην αγορά και μεταφερόμενες φορολογικές βάσεις, γεγονός που συχνά αποτρέπει την ικανότητα πολλών μικρότερων εταιρειών της ΕΕ να ξεκινήσουν και σταδιακά να επεκταθούν σε ολόκληρη την ενιαία αγορά, όπως επισημαίνεται στην ανακοίνωση της Επιτροπής σχετικά με την ετήσια στρατηγική βιώσιμης ανάπτυξης της ΕΕ για το 2021 ( 36 ) · εφιστά την προσοχή των κρατών μελών στα ειδικά μέτρα που προβλέπονται στο σχέδιο δράσης της Επιτροπής για τα μέσα ενημέρωσης, το οποίο παρουσιάστηκε στις 3 Δεκεμβρίου 2020, με σκοπό να βοηθηθούν οι τομείς της ραδιοτηλεοπτικής μετάδοσης, του έντυπου Τύπου και του κινηματογράφου να ανακάμψουν από τη μεγάλη απώλεια διαφημιστικών εσόδων που τους προξένησαν τα περιοριστικά μέτρα που επιβλήθηκαν λόγω της πανδημίας και να ενισχύσουν την παραγωγή και διανομή ψηφιακού περιεχομένου·

49. επισημαίνει ότι θα πρέπει να εξεταστούν συνθήκες ισοτιμίας για τις εταιρείες που επιθυμούν να αποκτήσουν πρόσβαση σε κονδύλια και στήριξη από το δημόσιο, προκειμένου να αποφευχθεί οποιαδήποτε διοχέτευση παρόμοιας στήριξης σε εταιρείες που εδρεύουν σε δικαιοδοσία η οποία αναφέρεται στο παράρτημα Ι των συμπερασμάτων του Συμβουλίου σχετικά με τον αναθεωρημένο ενωσιακό κατάλογο μη συνεργάσιμων περιοχών φορολογικής δικαιοδοσίας ( 37 ) , και επισημαίνει ότι δεν θα πρέπει να υπονομεύουν τις συλλογικές διαπραγματεύσεις, τη συμμετοχή των εργαζομένων ή τη συναπόφαση στις διαδικασίες λήψης αποφάσεων της εταιρείας σύμφωνα με την εθνική νομοθεσία και πρακτική, και θα πρέπει να έχουν ως προϋπόθεση τη διατήρηση του ίδιου επιπέδου εργασιακών συνθηκών και δικαιωμάτων, περιλαμβανομένης της προστασίας από τις απολύσεις και μειώσεις μισθών, της απαγόρευσης έκτακτων αμοιβών (bonus) προς τους διαχειριστές ή μερισμάτων προς τους μετόχους·

50. τονίζει ότι η αξιολόγηση του κράτους δικαίου και της αποτελεσματικότητας του συστήματος δικαιοσύνης θα πρέπει, επομένως, να συνεχίσει να περιλαμβάνεται στο Ευρωπαϊκό Εξάμηνο·

o

o o

51. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή.

(1) ΕΕ C 242 της 10.7.2018, σ. 24.

(2) ΕΕ C 356 της 4.10.2018, σ. 89.

(3) Κείμενα που εγκρίθηκαν, P9_TA(2020)0194.

(4) Κείμενα που εγκρίθηκαν, P9_TA(2020)0180.

(5) ΕΕ C 429 της 11.12.2020, σ. 159.

(6) ΕΕ C 364 της 28.10.2020, σ. 124.

(7) ΕΕ C 97 της 24.3.2020, σ. 32.

(8) ΕΕ L 188 της 12.7.2019, σ. 79.

(9) ΕΕ C 76 της 28.2.2018, σ. 93.

(10) ΕΕ C 440 της 6.12.2018, σ. 37.

(11) ΕΕ C 363 της 28.10.2020, σ. 80.

(12) ΕΕ C 433 της 23.12.2019, σ. 9.

(13) Κείμενα που εγκρίθηκαν, P9_TA(2020)0371.

(14) Προκαταρκτική εκτίμηση της Eurostat της 2ας Φεβρουαρίου 2021: https://ec.europa.eu/eurostat/documents/portlet_file_entry/2995521/2-02022021-AP-EN.pdf/0e84de9c-0462-6868-df3e-dbacaad9f49f

(15) Απόφαση (ΕΕ, Ευρατόμ) 2020/2053 του Συμβουλίου, της 14ης Δεκεμβρίου 2020, για το σύστημα των ιδίων πόρων της Ευρωπαϊκής Ένωσης και την κατάργηση της απόφασης 2014/335/ΕΕ, Ευρατόμ (ΕΕ L 424 της 15.12.2020, σ. 1).

(16) Σημείωμα του Συμβουλίου της 16ης Οκτωβρίου 2020 σχετικά με την πρόταση κανονισμού του Ευρωπαϊκού Κοινοβουλίου και του Συμβουλίου για τη θέσπιση προγράμματος σχετικά με τη δράση της Ένωσης στον τομέα της υγείας για την περίοδο 2021-2027 και για την κατάργηση του κανονισμού (ΕΕ) αριθ. 282/2014 (πρόγραμμα «Η ΕΕ για την υγεία» (EU4Health)), και ψήφισμα του Ευρωπαϊκού Κοινοβουλίου της 10ης Ιουλίου 2020 σχετικά με τη στρατηγική της ΕΕ για τη δημόσια υγεία μετά την κρίση COVID-19 (Κείμενα που εγκρίθηκαν, P9_TA(2020)0205).

(17) Πρόταση της Επιτροπής, της 18ης Νοεμβρίου 2020, για μια κοινή έκθεση για την απασχόληση από την Επιτροπή και το Συμβούλιο (COM(2020)0744).

(18) Eurostat, «Πάνω από το 20 % του πληθυσμού της ΕΕ αντιμετωπίζει κίνδυνο φτώχειας ή κοινωνικού αποκλεισμού το 2019», Ευρωπαϊκή Επιτροπή, Λουξεμβούργο, 2020.

(19) Eurofound, «COVID-19: Ορισμένες επιπτώσεις για την απασχόληση και τον επαγγελματικό βίο», Υπηρεσία Εκδόσεων της Ευρωπαϊκής Ένωσης, Λουξεμβούργο, 2021 (προσεχώς).

(20) J. Hurley, «COVID-19: A tale of two service sectors», Υπηρεσία Εκδόσεων της Ευρωπαϊκής Ένωσης, Λουξεμβούργο, 2021.

(21) Eurofound (2020), «Living, working and COVID-19» (Διαβίωση, εργασία και COVID-19), Υπηρεσία Εκδόσεων της Ευρωπαϊκής Ένωσης, Λουξεμβούργο, 2020. σ. 9.

(22) Eurostat, «1 στους 10 απασχολούμενους σε κίνδυνο φτώχειας το 2018», Ευρωπαϊκή Επιτροπή, Λουξεμβούργο, 2020, https://ec.europa.eu/eurostat/web/products-eurostat-news/-/DDN-20200131-2

(23) Συμβουλευτική Επιτροπή για την Ισότητα Ευκαιριών Γυναικών και Ανδρών, «Γνώμη σχετικά με τη διατομεακότητα των νόμων, πολιτικών και πρακτικών για την ισότητα των φύλων», Ευρωπαϊκό Ινστιτούτο για την Ισότητα των Φύλων, Βίλνιους, 2020.

(24) Eurofound (2020), «Women and labour market equality: Has COVID-19 rolled back recent gains?» (Γυναίκες και ισότητα στην αγορά εργασίας: η COVID-19 ανέτρεψε τις πρόσφατες νίκες;) Υπηρεσία Εκδόσεων της Ευρωπαϊκής Ένωσης, Λουξεμβούργο, 2020.

(25) Οργανισμός Θεμελιωδών Δικαιωμάτων της Ευρωπαϊκής Ένωσης, «Coronavirus pandemic in the EU — fundamental rights implications: focus on social rights» (Πανδημία του κορωνοϊού στην ΕΕ — επιπτώσεις στα θεμελιώδη δικαιώματα: εστίαση στα κοινωνικά δικαιώματα), Δελτίο 6, Υπηρεσία Εκδόσεων της Ευρωπαϊκής Ένωσης, Λουξεμβούργο, 2020.

(26) Eurofound, «Upward convergence in the EU: Concepts, measurements and indicators», (Ανοδική σύγκλιση εντός της ΕΕ: έννοιες, μετρήσεις και δείκτες), Υπηρεσία Εκδόσεων της Ευρωπαϊκής Ένωσης, Λουξεμβούργο, 2018.

(27) Ευρωπαϊκή Επιτροπή, «Labour market and wage developments in Europe defy economic scridown» (Η αγορά εργασίας και οι μισθολογικές εξελίξεις στην Ευρώπη αποσοβούν την οικονομική επιβράδυνση), Ευρωπαϊκή Επιτροπή, Βρυξέλλες, 2019.

(28) EuroHealthNet, «Recovering from the COVID-19 pandemic and ensuring health equity — The role of the European Semester» (Ανάκαμψη από την πανδημία COVID-19 και διασφάλιση της ισότητας στον τομέα της υγείας — Ο ρόλος του Ευρωπαϊκού Εξαμήνου), EuroHealthNet, Βρυξέλλες, 2020.

(29) Eurostat, «People at risk of poverty or social exclusion» (Άτομα σε κίνδυνο φτώχειας και κοινωνικού αποκλεισμού), Ευρωπαϊκή Επιτροπή, Λουξεμβούργο, https://ec.europa.eu/eurostat/databrowser/view/t2020_50/default/table?lang=en

(30) Επικείμενες εκθέσεις: Eurofound, «COVID-19: Some implications for employment and working life» (Ορισμένες επιπτώσεις για την απασχόληση και τον επαγγελματικό βίο), Υπηρεσία Εκδόσεων της Ευρωπαϊκής Ένωσης, Λουξεμβούργο, 2021· Eurofound, «Involvement of social partner in policy making during COVID-19» (Συμμετοχή των κοινωνικών εταίρων στη χάραξη πολιτικής κατά τη διάρκεια της νόσου COVID-19), Υπηρεσία Εκδόσεων της Ευρωπαϊκής Ένωσης, Λουξεμβούργο, 2021.

(31) Eurofound, «Long-term care workforce: employment and working conditions» (Εργαζόμενοι στον τομέα της μακροχρόνιας φροντίδας: απασχόληση και συνθήκες εργασίας), Υπηρεσία Εκδόσεων της Ευρωπαϊκής Ένωσης, Λουξεμβούργο, 2021.

(32) Κοινωνικός Πίνακας Δεικτών. Eurostat 2020 https://ec.europa.eu/eurostat/web/european-pillar-of-social-rights/indicators/social-scoreboard-indicators

(33) Ανακοίνωση της Επιτροπής, της 9ης Σεπτεμβρίου 2020, με τίτλο «Έκθεση στρατηγικής ανάλυσης προοπτικών 2020 — Χάραξη της πορείας προς μια πιο ανθεκτική Ευρώπη» (COM(2020)0493).

(34) Έγγραφο εργασίας των υπηρεσιών της Επιτροπής, της 27ης Μαΐου 2020, για τον προσδιορισμό των αναγκών ανάκαμψης της Ευρώπης (SWD(2020)0098).

(35) ΕΕ C 387 της 15.11.2019, σ. 1.

(36) Ανακοίνωση της Επιτροπής, της 17ης Σεπτεμβρίου 2020, σχετικά με την ετήσια στρατηγική για τη βιώσιμη ανάπτυξη 2021 (COM(2020)0575).

(37) ΕΕ C 64 της 27.2.2020, σ. 8.